qundao/data-zh-poetry huggingface dataset:
沁园春·息
作者：姚燮
朝代：清
体裁：词

脉脉依依，顾影低吁，相思邈然。甚云屏吹烛，定时还喘，月窗试笛，尖处能圆。鱼沫浮茶，麝冰冻研，喷绿呵红总可怜。听私语，怕触醒鹦姆，屏立阑边。看伊欲断仍连。似空际、游丝飏碧烟。想贴来儿面，一般娇细，泥从郎枕，半晌缠绵。酒气微含，花风暗噎，弱到难禁春病年。欠伸罢，又东邻姊妹，催上秋千。
沁园春·白
作者：姚燮
朝代：清
体裁：词

洞室生虚，尘辟犀帘，云明画梁。爱字飞欲活，练裙写到，酒浮疑堕，纻曲歌将。真恁清贞，未容点污，本色宁夸粉饰强。飞琼邈，忆银河鸾背，霓袖明珰。夙根净到西方。慢忏绮、莲台祝瓣香。更星高天谪，呼名楼上，月凉人泣，问姓浔阳。私语难瞒，宿冤都解，玉是肌肤雪是肠。心盟水，愿并头双老，如此鸳鸯。
沁园春·红
作者：姚燮
朝代：清
体裁：词

醋醋心情，燕足东西，鹃啼暮朝。甚画桥廿四，春灯芍药，彩楼十二，夜梦樱桃。熨袖潮生，泥颜玉软，酣到难扶瘦易消。挑残麝，忆虬髯倚拂，石帚吹箫。软尘十丈还飘。蓦满地、东风旧怨撩。况临溪题叶，回肠泪沁，隔屏拈豆，煞尾弦幺。呼婢名双，投琼除四，夜夜能嫣月月娇。教伊艳，说状元赐酒，宰相加袍。
沁园春·赠柳仙
作者：姚燮
朝代：清
体裁：词

北海之鹏，健羽凌霄，如我故人。记灯唇剑绿，酒酣骂史，陇头山赤，襦短从军。五岳胸撑，千秋眉扫，突兀沧洲气不群。臣之壮，笑刻舟胶柱，狂未如君。重逢江驿开尊。正日落、云颓夜色昏。恁吟鸾啸凤，阮孙易老，牛衣马磨，王许长贫。事业蓬飘，文章草贱，依旧寒颅如此巾。君共逝，有沣湘可濯，兰茝堪纫。
沁园春·青
作者：姚燮
朝代：清
体裁：词

路隔冥冥，好眼曾垂，低眉暗疑。感韩凭衫影，旧陵夜蝶，明妃鬓样，新冢秋蘼。溪上无郎，楼头有梦，却悔泥莲堕后非。拈湘管，看冯娘题曲，也为情痴。蚨钱买断相思。兀娇杏、纤梅味自知。记孤灯挑泪，十三年少，双鞋踏恨，二月春期。照水能清，依人惯倩，小凤翩翩总逊伊。江峰远，恼云边仙鸟，屡误传词。
沈孝廉肇熙叶庶常琚同饯潘丈于圆通道院席上偶得
作者：姚燮
朝代：清
体裁：五言律诗

庭树散风叶，飒然天地秋。君今去淮海，我尚滞燕州。白日信难系，黄金不可求。忍听云际雁，哀响过南楼。
沈家庄夜半大雨
作者：姚燮
朝代：清
体裁：古风

置席云涛中，有如潮碇舟。弱梦不守魂，沈没谁能求？雷霆夹壁生，驱龙过吾头。木客骑老罴，环屋声啾啾。万林并残叶，力塞三潭喉。奔泷抵难过，夺峡穿西流。渐从吾枕根，倒拔千丈楸。骨战思内持，疟气猛来搜。转嫌墙上火，青青尚明篝。照见联床人，目闭容惨幽。岂真天决河，决尽始方休。何不泄向东，去洗干戈愁。
沈明府肇熙见过越日访之已旋省矣拟寄以诗
作者：姚燮
朝代：清
体裁：七言律诗

大衢并马蹴沙烟，天末金台旧梦悬。负尔清才供薄职，惭吾慵病恋枯眠。冰鲥拟对樱窗酒，江雨旋移柳步船。此去西湖花可芰，定裁新曲媚初蝉。
沈石田山水长卷用其自题韵
作者：姚燮
朝代：清
体裁：古风

寸胸如海天包涵，郁之毫楮生巉岩。高妙直接仲圭简，浓厚不效方壶贪。晴波界以一溪壑，白云递出千冈峦。纠萦杂木碧复紫，或为松栝或梧楠。或作平衍似排荠，浮青欲吐斜阳含。茅庐隐现自高下，石梁复沓忘东南。突兀戈戟列营伍，森严冠绶分子男。绳其矩矱古无失，妄欲师法吾何堪。遥遥恨未与公遇，黄楼挥麈听豪谈。亦思觅械制强虎，未能化蛹诚废蚕。手披兹图缅真谛，疏柳湖阁风鬖鬖。但许迸力造毫末，十年寝食情亦甘。
沧州月夜
作者：姚燮
朝代：清
体裁：五言律诗

孤客悲千里，长河自北流。谁知今夜月，照我在沧州。木叶初辞树，凉风已近秋。向南三五雁，隐隐过城楼。
河传
作者：姚燮
朝代：清
体裁：词

春暝。烟影。荡桡回。湖上桃花正开。一双鹭鸶飞钓台。徘徊。船窗窥客来。坐对眉峰斟罢酒。抬茜袖。弄笛眠杨柳。唱东风。醉愁侬。灯红。月光围住中。
河间怀古
作者：姚燮
朝代：清
体裁：七言律诗

尾宿天垂紫气缠，北关锁钥滠城悬。谁寻海上童男药，尚数垆头姹女钱。乐寿军门横断石，日华文馆闭空烟。大毛祠宇任延墓，一例无人荐鞠泉。
泊吴江过徐虹亭太史故园
作者：姚燮
朝代：清
体裁：七言律诗

合水桐飙卷翠来，亭亭其下白莲开。秋阴楼阁百年古，眼底孙曾几辈才？卧石琴弦生碧藓，插厨诗卷抵金罍。西窗萧瑟横斜日，乍有蛩声动暮哀。
泊绍城寄蒋湘南潘曾莹两同年都中
作者：姚燮
朝代：清
体裁：七言律诗

纷纷落叶蔽烽楼，寂寂孤灯住越州。风雨乱山迷独雁，关河哀角近残秋。绨袍未拭尘中泪，带剑能知海上愁。珍重故人临别赠，而今已许慰江鸥。
泊舟京口
作者：姚燮
朝代：清
体裁：古风

纡河络江脊，浅口合涨沙。群舟夕趋泊，人水声交哗。凭舷致遐眄，清景良足誇。海风动残照，云势因之斜。明媚出遥岫，翠薄晚有华。空青忽南荡，回帆争去鸦。极目限荆楚，水尽天为涯。孤吟浩谁答，黄鹤亦已遐。东飙待明发，迅逐灵源槎。
泊舟平望同赵筠唐寿萼翁雒谈酌竟日留赠
作者：姚燮
朝代：清
体裁：古风

咫尺忍相左，何日为见期？况在夙望孚，寸心久缘依。平江多耄彦，巾舄耀令辉。市隐谢闻达，高风追古希。兹来证衿抱，辙是轨岂非？脱然如平生，不作寒暄辞。奇文满签壁，五色纷珠玑。轰阗九江战，列阵当鼓旗。辄思摩其垒，自顾怜弱髀。幸谙控纵法，下驽差能骑。陈疑恣排駮，尘霿千秋挥。心印各了了，两曜悬娥羲。更与沿湖漘，白云吹晴漪。萍根汎汎合，芦叶脩脩齐。鸥鸟出烟溆，相向偕鸣飞。联袂平波台，载拜元真祠。韬才饮清霅，卓荦鸾凰姿。诸君瓣香守，颇亦惬鄙私。惜哉异乡县，风雨多乖离。安能选邻港，为我留钓矶？还归湖上堂，列坐分酒卮。登柈菱芡熟，脱壳稻蟹肥。沈沈不知夕，檐月渐来窥。出门醉携手，天色霜霏霏。三吴我旧游，随在留雪泥。恍恍若梦幻，每每增惨悽。矧仰众妙门，秘象罗离奇。幸资助神采，奚独慰调饥？坛坫系才运，造化多靳之。元灵竟偏纬，三凤巢一枝。明朝下苍弁，一舸秋江湄。倚篷望莺脰，落叶空纷蕤。
泊舟淮安访丁孝廉晏同登城西酒楼赋赠
作者：姚燮
朝代：清
体裁：古风

访君向中市，巷窄清门幽。斜阳下墙角，肥藓烟剔搜。虚庭敛荷叶，积雨生凉秋。落落陶潜庐，置我如閒鸥。迟君久不至，至还登我舟。更与入城去，城西有高楼。楼高见千里，泱漭江河浮。长淮为之纲，一挈澄群流。远风入窗户，须眉尔翛翛。狂谈动天听，寸掌罗九州。通才迈天下，不用将白头。忍以骐驎姿，长索困其觓。繄昔客蓟县，旦暮偕夷犹。惊飙靡弱草，子归吾何求？子归还读书，我归当服牛。眼前一蓬转，明日良悠悠。谓君见我喜，适以重离忧。风樯动乌语，晚景东南收。愿君夜来梦，送我趋秦邮。
泊舟维扬寄秦巡简兄芝庭六章·其一
作者：姚燮
朝代：清
体裁：五言律诗

古野小沧浪，高楼面蜀冈。官閒诗作牍，民昵酒输粮。剔藓安棋局，围花倚篴床。何时陈孺榻，容我寄疏狂。
泊舟维扬寄秦巡简兄芝庭六章·其三
作者：姚燮
朝代：清
体裁：五言律诗

吴门烟水阔，春月记清游。画舫人都老，疏镫雨易秋。蠡湖惟断雁，天渚但牵牛。闻说衰杨影，萧疏满旧楼。
泊舟维扬寄秦巡简兄芝庭六章·其二
作者：姚燮
朝代：清
体裁：五言律诗

往岁吾方病，君来过敝庐。朗如秋对月，清到水含虚。淬厉看囊剑，低徊解佩裾。胡为相别久，曾未寄鸿书。
泊舟维扬寄秦巡简兄芝庭六章·其五
作者：姚燮
朝代：清
体裁：五言律诗

十载如昆弟，何堪别思长？江枫明晚照，沙苇动初霜。隐宦同山谷，谈经有仲翔。可知中道雁，犹自觅饥粱。
泊舟维扬寄秦巡简兄芝庭六章·其六
作者：姚燮
朝代：清
体裁：五言律诗

大有仲宣感，谁怜明远才？江流千里去，淮上一舟来。咫尺偏相左，登临枉费猜。夜来须有梦，送我到苏台。
泊舟维扬寄秦巡简兄芝庭六章·其四
作者：姚燮
朝代：清
体裁：五言律诗

亦复蓟门聚，愁歌托楚骚。水香搴薜荔，春暖种樱桃。风雨思乡远，星辰对酒高。不堪行乐地，蛩语已蓬蒿。
泊舟胥门蔡学洲陈佐钧过慰
作者：姚燮
朝代：清
体裁：五言律诗

未敢遽疑梦，分明是昔颜。苦情焦短烛，暗爽逼遥山。酒为危愁洗，天教稳路还。与筹归后策，讵独慰孤孱？
泊露筋庙
作者：姚燮
朝代：清
体裁：五言律诗

凉月下藤萝，荒祠向石坡。野莲风已落，原草露犹多。水静鱼张乐，天空鸟避罗。凄凄今夜泊，倦客感如何？
法华洞
作者：姚燮
朝代：清
体裁：古风

一舌转法轮，一睫具大千。妙境造诸极，自非言可诠。离尘有圜石，俯顶突过前。苍根老檀树，挟势相蜷连。偻行出其下，触气芝菌鲜。仰惊万仞势，一落当吾肩。古苔厚三尺，蹴之疑薄棉。腕底华鬘云，尽作楼台悬。楼台百二门，面面皆有天。一天一世界，随界开白莲。此莲非佛种，亦非凡世妍。跨凤掇其英，触手成古烟。不知此身轻，已置莲叶巅。风来颇愁折，其下龙所渊。眼摄列缺车，扬火驱铿鼘。遂使布金地，糜碎无寸全。吾意造诸幻，直破混沌先。似兹结构奇，知巧难凿穿。天心好神诡，得毋元气镌。寂外守中拙，庶希龟鹤年。
法曲献仙音·杨勉行久客江左书往未答近闻其有荆楚之行
作者：姚燮
朝代：清
体裁：词

夕烛弦诗，晓篷寻画，峭寂襟怀谁语。水落三秋，客行千里，江南日日风雨。恐滞雁、书传到，一帆又湘楚。未忘否。紫樽前、别辞归约，芳草满、迢送夕阳莺语。鬓短那禁霜，想萧萧、添得愁缕。几溯衡沣，证骚笺、撷遍蕙杜。好严装东返，莫待梅花思汝。
法雨寺二十韵
作者：姚燮
朝代：清
体裁：古风

须弥四天下，昙钵浮幻泡。谁疏玉龙脉，暗结珠莲胞。雷枯震旦閟，星陷金天䫜。缒絙夺蜀隘，搜丸开秦崤。一握地不受，百灵神所教。栉丹桂甍耸，滤翠兰欂交。琼斲秋虹梁，花妥春霞旓。空烟琉璃阶，绮月珊瑚罺。玑琲凤檀飐，霹礰鼍鼓捊。藤涩悬冥梯，斗朗罗泓坳。崖泉霏紫澜，石骨蜷青骹。密音摄妖聻，上象森貘犛。疏眉万峰列，古睫千蚊巢。中黄灵蚌吐，太碧神鹰捎。祅童月雕面，善女璎拂髾。东翳澄大晖，西籁回远䬘。皇式布曭晃，寂隐归矇聱。壶冰魄资濯，琴柱心辞胶。怜闵阎浮提，参悟元命包。但乞镰薙蓬，奚问钟悬瓟？
泗上逢张理问以铭
作者：姚燮
朝代：清
体裁：古风

往秋别君鸳鸯湖，凉飙弄雨喧蒲菰。蠡船红烛灺深夕，水鸥狎梦遥相呼。今秋遇君徐泗道，芒砀关山满斜照。登舻携手歌大风，寥泬云天击霜鹞。男儿意气难自雄，驱驱道路如转蓬。短蓑未具笑牛竖，长镡欲试愁狙公。频年越国遭兵变，战纛连城海无雁。携镵斸药投岩谷，蠹剩文章瓦同贱。菜门一夕飞燹红，君还挈眷逃吴中。死生消息两茫昧，托地虽异怀则同。南园季子风流渺，黄子未大使若济。白发冯唐亦荒草，冯勺园太史登府。相逢感旧增涕零，那有黄金铸衰老？野垆酒浊不可沽，弯弓且射烟中凫。醉横铁管唱明月，昔时豪兴今能无？
注大藏多心经三卷成简青湘道人
作者：姚燮
朝代：清
体裁：七言律诗

咄哉天马脱衢奔，不及东皇御晓暾。策我雷鞭惊大觉，借君狮力捍旁门。淡从有味生无味，心到孤存自众存。五岳高寒尘不滓，何年毕谢向平婚？
注道藏玉枢经成系之以诗
作者：姚燮
朝代：清
体裁：古风

参同灵宝皆糟粕，黄白腐肠非上药。眼中寿者谁百龄，精气于人日沦薄。此经云传九宸帝，剿说元虚弗深计。斡旋性命具圭臬，消息乾坤有根蒂。斯民得生甘自捐，七情劫伐多可怜。元关未安龙虎宅，黑籍早促蜉蝣年。我躯百病幸逃死，待复冲和摄阳始。倘删五浊皈彭篯，还爇孤灯拜聃李。绮云郁丽琅风清，华幡飐虚青鸾行。婴儿如黍匿中府，绀光四照天地明。愧难手借陶钧力，刊落繁芜守诸默。莲华一茎春露色，大海无尘月初拭。
洗甗图歌为家明经丈题
作者：姚燮
朝代：清
体裁：古风

先生于古极嗜葄，搜元剃秘归一藏。灿陈棐席炫精彩，龙鸾蟠翥纷绀黄。掀髯踞坐狎周汉，六甍宝甗开华堂。康瓠破罂扫尘芥，熊鐎兽鍑相焜煌。肤斓耳蚀究毫芴，累深黍浅参权量。考工二釜内官省，上鬲下鬲模范详。唇以寸计厚减半，足三或四罗圜方。盘云发细袅扃鼏，垂花匝带雷文相。辨名鬵鉹异��，祖乙父己铭吉祥。周畿汉辅久沿革，土囚炎劫金为殃。越三千载掩明瑰，翠紫斲锈焦无光。挥童役使刮浮垢，鋗淘瓮溢声琅锵。金㼚易铄鬷亦贱，只斯宝贵同球璋。顿开冥閟显镂琢，虹霞闪霍星钩芒。骨干皵瘦笑离末，肉好屏列如环嫱。六时珠晷运甓赴，五侯玉鲭列鼎尝。托诸图缋表中竺，畸情匿缅非迂荒。朅来赝器创铜贾，旊人直逊陶模强。酆郜关陕托氏地，优孟何啻土范当。先生胸腑烂流派，制度了晰同舆畺。听声扪色志盉镉，袪疑衷信无惑惶。蟾乌磨拭少鉎涩，冶城积古遥颉颃。南江疏证北平考，但以恣肆争文章。惜哉同鉴寡钱邢，碧瞬何论弇州王？琳璆金薤慎宝守，千春万祀贻无疆。伊予好古有同癖，对此眉舞心飞抢。曾怀藻镜照顽艳，蟪蛄长信鸦昭阳。镏兵梁燹铄�黛，仙人不老还迷茫。让君铁网富珊树，太精四射湖鸳鸯。颂敦雅爵与华駮，双鱼五凤偕腾翔。聚因所好君足乐，睹不能辨吾诚伧。北斗胡挹箕胡扬，且遝瓦缶饕酒浆。
洛迦洞
作者：姚燮
朝代：清
体裁：古风

天斧斲云肪，构此鹦鹉巢。仅借一发缠，能使根蒂牢。瘦禅露肩骨，结屋杨柳梢。眼如日月丸，不动中星高。乱藤结烟网，布空疑蟏蛸。飞鹰偶一击，飏之千里逃。时闻钟梵声，出自青苍交。青苍去无极，但有六合包。于中一勺水，幻作九海涛。况驰无定心，平地皆滔滔。缘梯摘初菌，束苇寻独猱。弗误今日游，一堕将蓬蒿。
洞仙歌
作者：姚燮
朝代：清
体裁：词

三三九九，算灯期未负。底样深情者时候。甚青梅雨苦，红帛天沉，更提说，短烛频宵厮守。银墙填翠鹊，织女黄姑，真个魂销可能够。促卸藕丝裳，叩叩鸳鸯，要验取。香囊肘后。怪爇了、蘅芜待眠时，却翻作生疏，背鬟拢袖。
洞仙歌
作者：姚燮
朝代：清
体裁：词

星张宿角，又东西天远。那得明珠慰微愿。怕苍苔风雨，门掩春深，摧损了，去后桃花人面。艳情留梦忆，忆唱回波，筝柱斜行拂金雁。忆背玉虫釭，絮语吹兰，更忆到、枕函娇唤。问何似、今番不相逢，便前度相思，也还堪遣。
洞仙歌
作者：姚燮
朝代：清
体裁：词

粉楼天上，恰琼帏高揭。坐对遥山总愁绝。恁眉烟不断，绾绿交青，有一带，江水飞来中截。慧肠冰雪转，手拓鸾笺，十索新词向人乞。谱就懊侬歌，解与从头，赢两字、知心亲说。又那识、柔魂已潜消，难忍俊双眸，倦花春缬。
洞仙歌
作者：姚燮
朝代：清
体裁：词

胜常道罢，泥秋奁无力。眉子弯弯两梢窄。问为谁含怨，略瘦些些，便添上，一种可怜颜色。相留偏宛转，凿落双红，芍药花阴敞琼席。浅醉各三分，月灿河唇，早满地、篁云流碧。甚并拜、阶前订香盟，值抵似团圆，也无多夕。
洞仙歌
作者：姚燮
朝代：清
体裁：词

蔬星挂树，打画城残鼓。扶婢笼灯送郎去。岂离情禁得，似水般寒，翻怯受，花影满街风露。人间天上事，万种难言，分剪香罗暗投与。绣朵折枝连，看是春娇，总谁解、寸心秋苦。值无主、墙阴野棠开，也有个啼鹃，夜深怜取。
洞仙歌 其一 江远阁深，人别梦在，镜月留夕，帘波荡春，未免凄益，以感安倩玉龙双翠寄向渌西楼上歌也
作者：姚燮
朝代：清
体裁：词

淡烟楼阁，认鸾镮红啮。一树春棠韵娇绝。道相逢匆卒，未便情深，又何分，暗里星眸斜瞥。髫年知几许，兰浦灵娥，天上团圆好时节。炙暖十三簧，要唱欢侬，怕翠鸟、向花偷泄。兀避酒、佯醺泥人怀，悄撚着胸前，紫囊双结。
洞仙歌 其七 并序
作者：姚燮
朝代：清
体裁：词

捉搦歌，垂手舞。行乐未须误。冰宇蟾奁，幸只过三五。生愁后夜栏杆，乱蛩落叶，剩一角、凄烟凉露。待幽诉。一十二扇灯屏，千山万山阻。株老红犀，心怯倩谁护。碧桃倚向东风，还嫌命薄，又曾识、霜花苔苦。
洞仙歌 其三 江远阁深，人别梦在，镜月留夕，帘波荡春，未免凄益，以感安倩玉龙双翠寄向渌西楼上歌也
作者：姚燮
朝代：清
体裁：词

悬黎录曲，正日高弄影。姊妹花枝镜边并。惹玉颓香懒，撩乱梳头。佯睡了，略带三分酸病。温存须半晌，送喜迎愁，总似春潮鲤鱼信。生怕别今宵，一摺阑干，易飘堕、梦云天迥。甚纤柳、湖阴正吹花，问惬愿何时，月帆烟艇。
洞仙歌 其九 并序
作者：姚燮
朝代：清
体裁：词

漉晶菰，分雪藕。拭盏浅斟酒。日隔帘漪，凉气此间有。难为荔馆蜂稀，蕉廊猧睡，好展席、弹棋消昼。窣罗袖。不防香汗如珠，湿向腕阑透。触恨无端，起自理裙皱。如何半晌沉沉，不嗔不笑，算暗谜、今番猜够。
洞仙歌 其二 江远阁深，人别梦在，镜月留夕，帘波荡春，未免凄益，以感安倩玉龙双翠寄向渌西楼上歌也
作者：姚燮
朝代：清
体裁：词

窗铃声寂，又银壶传漏。不语沉沉对残酒。到筵心烛灺，帘额烟明，还瞒说，凉月弄花时候。玉鹅衾半摺，四角红麸，浅露鸳鸯一双绣。梦薄未成眠，倦睐忪惺，看鬓亸、蝉钗斜溜。恁骨似、缃桃易惊寒，愿身当屏山，护伊纤瘦。
洞仙歌 其二十 并序
作者：姚燮
朝代：清
体裁：词

绿珠恩，红线侠。论古动眉颊。恁得黄衫，媵汝莫邪匣。奈何绝壁猿巡，重梯虎守，遁不出、桃花门狭。计都乏。又难猝办明珠，换署玉贞帖。海石盟虚，枯烂须愁霎。他时返雁钱唐，回头天杪，剩无数、乱山云迭。
洞仙歌 其五 江远阁深，人别梦在，镜月留夕，帘波荡春，未免凄益，以感安倩玉龙双翠寄向渌西楼上歌也
作者：姚燮
朝代：清
体裁：词

朝欢未唱，又拥鬟凄语。一舸横江唤东去。甚红深坐蝶，翠隙眠莺，等一霎，帘外落花风雨。腕阑丝五彩，解系郎腰，要使心心系能住。第二小红桥，纸阁芦帘，记杨柳、绿阴阴处。怕柳外、青山盼人人，也日日凝愁，减来清妩。
洞仙歌 其八 并序
作者：姚燮
朝代：清
体裁：词

七里塘，重五序。都载画船住。灯障流苏，彩凤入窗柱。模糊蘸水衣香，压筵酒气，夹茉莉、香风来去。叩弦语。甚般腻翠膏红，未称曳纨素。倘再游时，莫趁众喧聚。要看杨柳青山，芰荷明月，还要听、荻芦凉雨。
洞仙歌 其六 并序
作者：姚燮
朝代：清
体裁：词

酒初阑，人未倦。倚笛弄宛转。一曲晴丝，花缝袅来远。可怜客在天涯，伤春容易，偏要唱、雨丝风片。仄襟燕。无端怀里投香，歌尾接春啭。须望江南，也有未归怨。潞河一叶蒲帆，明朝人去，好栖汝、画樯轻便。
洞仙歌 其六 江远阁深，人别梦在，镜月留夕，帘波荡春，未免凄益，以感安倩玉龙双翠寄向渌西楼上歌也
作者：姚燮
朝代：清
体裁：词

东劳西燕，共离帆春涨。孤枕孤灯甚情况。便石尤风恶，银浦潮深，总难隔，两地愁魂来往。青鸾仙海逝，怯怯婷婷，试影圆冰料无恙。一卷断肠词，翠咽红呜，莫揽个、杜鹃同唱。约开到、蔷薇方相逢，须不似当时，玉京楼上。
洞仙歌 其十 并序
作者：姚燮
朝代：清
体裁：词

未梳头，刚�面。拂镜贴花钿。绣帖翻开，随意理针线。尚嫌寸许鞋帮，绣来欠密，恰补上、窄襟雏燕。坐还倦。侧身泥入人怀，索带索团扇。带要鸳丝，扇本要鹅绢。只因西刹莲台，荷花生日，要还个、旧时香愿。
洞仙歌 其十九 并序
作者：姚燮
朝代：清
体裁：词

证香盟，联玉队。娇姊共痴妹。赌曲通宵，絮得管弦碎。让他如意豪挥，缠头快夺，竟赚得、紫云酸泪。已沉醉。居然满注犀�，张著拇军对。纳到降书，才肯放他睡。从兹刺手蔷薇，攒心芍药，始识有、琼花矜贵。
洞仙歌 其四 江远阁深，人别梦在，镜月留夕，帘波荡春，未免凄益，以感安倩玉龙双翠寄向渌西楼上歌也
作者：姚燮
朝代：清
体裁：词

明渠翠渌，晕玉荷颠倒。镜样蟾华入春抱。奈隔花桐凤，含妒频窥，又辜负，这夕帘重灯悄。琼签催晓色，研匣濡螺，说甚眉痕画来好。红豆串成珠，贮总深深，更锦合、从郎索到。识夜雨、鲜栀结香难，悔出格缠绵，赚人疑笑。
洞仙歌·丁香橄榄
作者：姚燮
朝代：清
体裁：词

霜苞莹绿，是芋原佳产。小炙红盐寄须远。想美人绡帐，锦瑟弦抛，怜俊味，绝胜画篝香软。凤酥微带涩，扶荔当年，粉省薇郎奏封版。舌本细翻云，菡萏同娇，更冷翠、点来瓶菽。尽缀核、华灯看虫花，笑百结西陵，好春风剪。
洞仙歌·书桐花女士扇
作者：姚燮
朝代：清
体裁：词

锦篝斜倚，恰丁香烟袅。帘水屏山翠萦绕。靥涡春上晕，回烛凝看，难画处，带醉含颦都好。玉筝凄怨语，梦断江南，桃叶杨枝几人老。新曲为郎翻，妾是桐花，郎还作、桐花凤小。正院寂、门闲月微黄，问两点秋心，那边先到。
洞仙歌·双凤西瓜
作者：姚燮
朝代：清
体裁：词

软沙镵净，恰琼波初浸。鸽翠驼红错秋锦。记星期七夕，画阁箫残，深深拜，祝到鸳鸯佳谶。银刀葱手削，唾碧沾衫，抵过醍醐玉卮饮。蒋市满斜阳，黄蝶交飞，怯几度、蔓篱猧寝。甚旧谱、桐幺太娇纤，便新样偷来，绣双圆枕。
洞仙歌·客湖上王氏镜山楼灯下画壁上瓶梅影寄怀冯勺园丈
作者：姚燮
朝代：清
体裁：词

横斜一角，碾冰华画就。香晕微微墨心透。便疏灯短榻，听雪愁风，吟鬓影，也是者般消瘦。频年羁海国，明月西湖，冷淡春光几辜负。官阁夕沉沉，倚酒凝看，问撩得、旧吟情否。怕惹梦、孤山水亭边，见癯鹤凄凉，暮寒时候。
洞仙歌·横波夫人画兰卷
作者：姚燮
朝代：清
体裁：词

研螺拨麝，寄空山瑶想。暗拭春风倚罗幌。与玉京琴怨，香畹衫痕，谁补入、一卷花村谭往。白门劳梦忆，天际眉楼，淡月轻烟柳无恙。说甚老香严，细与留题，费蘅梦、词仙迢想。恐憔悴、湘兰未如伊，尽眼缬横波，夕阳红滉。
洞仙歌·水蜜桃
作者：姚燮
朝代：清
体裁：词

嫣红褪乍，爱玉浆沁齿。谁割蜂房蜜脾紫。等荔娘十八，锦笼忙缄，铃响月，驰到泖湖飞骑。仙根蟠彩凤，酥核如珠，荡口香茄逊珍味。蕤帐梦回甜，隔镜春涡，怜一样、晕来柔腻。甚客去、西园闭重门，等萍泛年华，东风吹绮。
洞仙歌·渌西楼后词
作者：姚燮
朝代：清
体裁：词

画波一面，荡春风幽窕。吹送仙溪旧渔棹。恁搜香觅翠，燕熟莺驯，须莫是，昨夜梦边曾到。烟廊三五折，蛎粉墙回，小竹疏花一帘抱。唤就出帘来，髻乱钗偏，浑未了、残妆草草。忘阿母、当前易嗔疑，便揽袖牵衣，憨憨低笑。
洞仙歌·醉李
作者：姚燮
朝代：清
体裁：词

冰盘晓荐，尽麝衫红脱。雪样仙肌忍轻啮。想上元初嫁，越酿微酣，灯影里，步到西家罗袜。同心衔素核，说甚沉香，粉搯攕痕牡丹夺。春水范蠡湖、缟月窥妆，记泛棹、娇花时节。又若个、颦心渴思消，向软碧油车，一钱买得。
洞仙歌四首·其一
作者：姚燮
朝代：清
体裁：词

晓窗鹦语，惹一丝魂颤。拢鬓扶花去潜远。怕水廊露藓，曲曲弯弯，难瞒过，绣屧印痕都遍。重来人悄悄，梦影生凉，立尽黄昏有谁管。剩了海棠枝，筛月墙阴，把零叶、也都飘断。兀门掩、灯残乱蛩啼，似刀尺声声，听来凄怨。
洞仙歌四首·其三
作者：姚燮
朝代：清
体裁：词

锦猧梦熟，更香深人悄。拍扇怜伊蝶裙小。渐肩山酒晕，带汗生红，春倦也，领扣背花松了。罘罳沉夕照，那处横筝，商略柳边露台好。伫影水精帘，残了瓜灯，又天上、玉河明到。奈秋上、鬟丝瘦无多，便风露凉宜，也须眠早。
洞仙歌四首·其二
作者：姚燮
朝代：清
体裁：词

湘钩袅凤，溜鬓边花朵。粉瓣无声点衣妥。把残红掬起，碧唾微黏，揉半晌，掷去要人兜里。相看旋背面，多事佯羞，窥镜频疑翠鬟亸。徙倚碧窗纱，待诉相思，又斜日、柳梢欲堕。便临去、搴衣总无言，算两点犀心，不须猜破。
洞仙歌四首·其四
作者：姚燮
朝代：清

小鬟弹户，报灯花阑矣。脉脉良宵酒醒未。恰琼钩不挂，帐穗如烟，风漾漾，漾得梦边愁起。愔愔还惜惜，怯怯恹恹，小小娇憨总难记。只记病凉天，钗凤斜扶，兀梳个、亸肩蝉髻。算树上、青梅可怜生，作一样辛酸，雨窗滋味。
洞仙歌四首·其四
作者：姚燮
朝代：清
体裁：词

小鬟弹户，报灯花阑矣。脉脉良宵酒醒未。恰琼钩不挂，帐繐如烟，风漾漾，漾得梦边愁起。愔愔还惜惜，怯怯恹恹，小小娇憨总难记。只记病凉天，钗凤斜扶，兀梳个、亸肩蝉髻。算树上、青梅可怜生，作一样辛酸，雨窗滋味。
洞桥天王寺
作者：姚燮
朝代：清
体裁：五言律诗

孤佛对孤树，曲楼当曲阿。微风野花落，暗院茗烟多。习玩通禅悦，遥声得涧歌。一墙山翠递，林势借嵯峨。
流泉三章怀阮丈亨
作者：姚燮
朝代：清
体裁：四言诗

瑟瑟泠泠，流泉好音。停响忽咽，或为鸣琴。耿耿不寐，起揽薄衿。荻叶初絮，上有横岑。微翠下泛，暗芳远沈。独歌谁和，蟋�方吟。（一章）之子天末，谁慰夕寥？隔烟渚远，莫采陵苕。凉飔来下，疏籁振条。秋不可索，情若与招。洋洋者水，载系兰桡。悠悠何逝，恻焉永宵。（二章）水风微澜，斜月在树。乌鸦乍飞，天汉欲曙。山川寥寥，露气凉冱。悄焉余思，杳不知处。美人其来，凝媚若诉。愿言永怀，写我心素。（三章）
浃口晓发二绝句·其一
作者：姚燮
朝代：清
体裁：七言绝句

苍茫斜月未沈山，迅逐孤鸿过海关。万里浮浮舟一叶，昨宵秋梦尚人间。
浃口晓发二绝句·其二
作者：姚燮
朝代：清
体裁：七言绝句

闷不成眠起倚篷，大圜彻底烂霞红。射龙劲臂吾无恙，要向东皇借玉弓。
济宁
作者：姚燮
朝代：清
体裁：五言律诗

云鸟向天没，烟帆捩郭行。凉风彫柳色，急雨送潮声。上驿安山抱，高原洸水平。贺公留宴处，楼槛尚峥嵘。
浣溪沙
作者：姚燮
朝代：清
体裁：词

叠帐凉云烬凤篝。芙蓉花隔去来愁。冷香如梦荡帘钩。欲种长春天不雨，谁歌子夜月当楼。银河风露浩然秋。
浣溪沙
作者：姚燮
朝代：清
体裁：词

镜里痴云亸翠鬟。杨花搭上小屏山。梦和燕子乍飞还。鞋凤勾圆双蹋鞠，袖鸾约住九连环。无愁无病过春闲。
浣溪沙·吴辛生写秋花图
作者：姚燮
朝代：清
体裁：词

五彩流苏七宝毬。罗云剪朵画烟流。么鸾轻凤称钗头。篱月红灯虫女乐，柳边青箔纬娘愁。各将心事过閒秋。
浣溪沙·太平船
作者：姚燮
朝代：清
体裁：词

一幅蒲帆闪碧莎。一丝綄羽夕阳拖。平安载梦客中过。缓看秋山行似马，不惊春浪稳于鹅。舵楼人唱定风波。
浣溪沙·秋夕
作者：姚燮
朝代：清
体裁：词

不尽银河向北流。水精帘卷最高楼。铁箫如鹤唱凉州。千里关山千里月，几家欢乐几家愁。人间天上此时秋。
浣溪沙·题孔荔艇画册四种其一为赵大年柳溪平远一角
作者：姚燮
朝代：清
体裁：词

江北江南不尽思。瘦眉横到远山姿。春阴帘幕晓凉时。天末烟帆迎翠下，水边香梦有莺知。风丝丝动柳丝丝。
浣溪纱
作者：姚燮
朝代：清
体裁：词

曲底鸳情意密防。枕函麝屑手重装。惜无明月照流黄。已慰留人终夜雨，好添甜梦隔屏香。落梧天气正初凉。
浣溪纱·题星斋纨扇桃花
作者：姚燮
朝代：清
体裁：词

斜日疏花燕子还。天涯今日此凭栏。但留画本驻容颜。脂粉漂零人面易，韶华消遣客心难。江南归去怕春残。
浩歌行十章·其一
作者：姚燮
朝代：清
体裁：古风

来日大难，今日有酒且为欢。去年枯树少人赏，东风开花今满园。春花自媚风自清，春月照杯何莹莹，饮之心腑生光明。刘伶李白且长没，况尔黄金铸愁骨。
浩歌行十章·其七
作者：姚燮
朝代：清
体裁：古风

丰碑卧荒地，累累官家坟。十年断祭吊，安知无子孙？旁阡纸火飞不到，蝴蝶自宿青芜根。君不见村南上冢箫管扬，衣冠拜跪陈肉粱。饿夫延颈乞残浆，鞭驱四散如牛羊。
浩歌行十章·其三
作者：姚燮
朝代：清
体裁：古风

无怀之世天鸿濛，其民百岁如婴童。谁造历纪凿元化，强分寒暑名夏冬。诈流巧衒浩安极，山木能飞海水立。春桃无华鸣蟋蟀，九月高田亘桑麦。
浩歌行十章·其九
作者：姚燮
朝代：清
体裁：古风

层屑高无极，长剑耿在手。不与鸾凤侪，乃随牛马后。白日沈地江海昏，群星环络天之门。人间尘梦齐大死，太虚元气游无根。千秋万岁视一息，贱贫富贵谁亡存？我将弃剑赴穷岛，安使妻孥饵人老？
浩歌行十章·其二
作者：姚燮
朝代：清
体裁：古风

行行重行行，唧唧复唧唧。古来不欢事，人生有离别。春云飘燕度大梁，秋风吹鸿下南江。关山如磨客如蚁，奔走劳生那时已？我且手持七尺珊瑚竿，日坐门前钓溪水，失鱼何忧得何喜？
浩歌行十章·其五
作者：姚燮
朝代：清
体裁：古风

鸾胶凤髓青龙肝，灵芝如肉火枣丹。群仙宴酒蓬莱山，清歌妙舞非人间。清歌山响众鸟寂，妙舞垂手群花环。花亦自能舞，鸟亦能解歌。耳目受之心神和，天上之乐安足多？
浩歌行十章·其八
作者：姚燮
朝代：清
体裁：古风

海天六月秋风早，倒影空城水云皂。城根江色接荒苇，城上斜阳照黄草。流鸿盘阵向平陌，乱点纷随落叶扫。觅食不得声嗥嗥，夕树霜重栖无巢。雁门万里西北高，健儿臂矢腰悬刀。
浩歌行十章·其六
作者：姚燮
朝代：清
体裁：古风

出门复苦饥，入门复苦饥。富儿掩面避中道，贫交把袂增歔欷。海门柱石卓万仞，风骇霆击今为泥。凤凰垂翅自天半，鹪鹩弱翼安能飞？
浩歌行十章·其十
作者：姚燮
朝代：清
体裁：古风

剑光击碎愁不消，且骑朱凤凌风翱。手持明月照太古，恍然坐我青天高。金仙控鹤自天下，长揖相邀游太华。太华终不可以久居，秦皇汉帝今何如？
浩歌行十章·其四
作者：姚燮
朝代：清
体裁：古风

赵女倚秦筝，纤指泛银雪。十三弦底莺语娇，为惜春花转幽咽。春花含露娟娟红，楼台深闭愁杀侬。翩然骑蝶向天上，紫云一曲凡响空。
浪淘沙
作者：姚燮
朝代：清
体裁：词

静院竹西家。蛎粉廊斜。绿边灯影逗窗纱。一帚秋烟么凤睡，露糁桃花。笑语一些些。昨梦寻他。金鱼屈戍玉鸦叉。月在屏风云在枕，翠闪红遮。
浪淘沙·兰语楼空，冰蚕阁远，渺渺兮余怀也
作者：姚燮
朝代：清
体裁：词

人别梦都迷。困酒谁知。画栏梧叶有微飔。薄茜罗衫如水样，淡月丝丝。银漏听依稀。今夜偏迟。要寻去雁寄相思。露下星流天一碧，但有乌飞。
浪淘沙·寄兰语楼主吴中
作者：姚燮
朝代：清
体裁：词

飘燕逐风翔。孤负华堂。花囚月梏梦颠当。能耐几梳青鬓发，几寸回肠。百计替思量。谁短谁长。天涯处处有斜阳。便向吴头迁楚尾，总是他乡。
浪淘沙·寄兰语楼主吴中
作者：姚燮
朝代：清

飘燕逐风翔。辜负华堂。花囚月梏梦颠当。能耐几梳青鬓发，几寸回肠。百计替思量。谁短谁长。天涯处处有斜阳。便向吴头迁楚尾，总是他乡。
浪淘沙·晚凉池阁赋感
作者：姚燮
朝代：清
体裁：词

重阁伴孤檠。宵浅凉深。更无密梦到疏衾。滴滴梧桐枝上雨，不要多听。江水夕烟平。记得分明。露桡风笛倚盈盈。乍可相逢旋别去，那忍言情。
浪淘沙·梨花庭院图
作者：姚燮
朝代：清
体裁：词

停了十三徽。掩了灯帏。鬟丝袅袅露丝飞。絮样花痕烟样月，水样绡衣。香绿动霏微。玉漏声稀。生愁明日燕来非。人也未归春也瘦，梦也难肥。
浪淘沙·歌楼逢戴琴生即送其归洞庭
作者：姚燮
朝代：清
体裁：词

宛转缕金裳。漫唱秋娘。酒襟吟鬓看凄凉。不信湖楼三载别，减尽清狂。踠碧柳丝长。远色微茫。云边隐隐见吴江。春水白蘋明日路，谁劝行觞。
浪淘沙·画溪渔父图，为秋縠题。
作者：姚燮
朝代：清
体裁：词

烟软钓丝柔。落日苹洲。红衣黄箬尽风流。最好一眉西塞色，青到船头。云水足悠游。尘网都收。桃花春影泛初鸥。倘许越侬移舫住，汝笛吾讴。
浪淘沙·秋舫载花图
作者：姚燮
朝代：清
体裁：词

载得一篷霜。去作重阳。荻烟四岸雁初翔。落日湖山秋色满，过水风香。瘦影弄疏妆。未肯颓唐。且招彭泽共携觞。去看柴门今夜月，蟹紫橙黄。
浪淘沙·答小谱
作者：姚燮
朝代：清
体裁：词

晴月上遥山。院落人闲。柳花如梦隔烟看。透得玲珑春样子，只有阑干。琴语急回湍。怨调微弹。劝君莫种楚江兰。纫了同心双佩结，欲解须难。
浪淘沙·邓尉山行
作者：姚燮
朝代：清
体裁：词

南去几重山。村落回环。断云残照有无间。何处疏钟鸣古寺，远鸟催还。策马去閒閒。压帽风寒。路随樵唱出松关。闻道梅花如雪满，第五溪湾。
浪淘沙·题刘瘦香秋宵对酒图，哀其亡弟作也。
作者：姚燮
朝代：清
体裁：词

樽酒共因依。昨是今非。夜凉斜月转庭西。疏翠接墙梧叶动，魂影梦迷。往事记依稀。未忍重提。露华和泪点单衣。偏听孤鸿天末语，风紧云凄。
浪淘沙·题王润卿水仙画册
作者：姚燮
朝代：清
体裁：词

小蕾迸寒葩。暖玉周遮。东风吹到宓妃家。淡月如烟窗六槅，佩响些些。尘迹谢繁华，梦影争差。锦衣细褶褪春霞。肯借犀心香一点，沁入梅花。
浪淘沙·题蒋仲蓠湘江幽怨图
作者：姚燮
朝代：清
体裁：词

诗梦抱兰衾。水气沉沉。蛾眉月小挂篁阴。淡沱香痕秋一剪，人语烟心。画桨几时寻。极浦天深。宓妃含睐弄幽禽。唱到水云绵渺曲，玉籁吹琴。
浪淘沙·鸳湖晓泊
作者：姚燮
朝代：清
体裁：词

人语响遥汀。酒幔鱼舲。湖烟湖雨晓冥冥。宛转杨花何处笛，画阁春城。云色似山青。返影空明。鸳鸯飞去悄无声。料得孩儿桥畔路，莲叶初生。
浮香阁雨夜听歌示万六
作者：姚燮
朝代：清
体裁：七言律诗

选色襟怀已逝波，桃花梦短奈春何。倚屏锦瑟如兰瘦，拍竹凉烟上鬓多。昔社深樽淹岁月，此时飘雁满关河。骚心苦到无香拾，聊遣蛾眉寿太阿。
海会寺别雪公买舟同舍弟皋儿自十字港抵沙港唐堰唤渡过兰江道中得五章·其一
作者：姚燮
朝代：清
体裁：古风

荒田洒微雨，旷路无行人。十千买一舟，窄仅容两身。席蒲作箕踞，病膝苦未驯。漫海羊角风，澒洞奔愁云。远岚拒云气，匿翠生冻皴。万籁同哑钳，倏向重渊堙。老僧趋送我，致意当河漘。谓遭原火燎，势已及比邻。亦将投空山，餐柏侣瘦猿。恐君他日来，但拾灰馀尘。天地有后逢，相期同保珍。放棹随去流，汎滥终何垠？
海会寺别雪公买舟同舍弟皋儿自十字港抵沙港唐堰唤渡过兰江道中得五章·其三
作者：姚燮
朝代：清
体裁：古风

河长不能短，心短无能长。将辞语弟子，未语先恻伤。尔等在平居，饱煖适其常。寒索棉衣温，饥就炊釜香。世境有冻饿，此苦曾未尝。习惰不务勤，沟壑谁应当。我为尔兄父，敢怨身夷创。万一转捩穷，孰保中路僵？矧有头白亲，未出户与堂。忍使荆棘中，风雨偕踉跄。老年有深虑，意岂安异乡？去当顺所欢，慰使愁苦忘。东流下冉冉，西流交汤汤。尔等同在途，须知亲久望。
海会寺别雪公买舟同舍弟皋儿自十字港抵沙港唐堰唤渡过兰江道中得五章·其二
作者：姚燮
朝代：清
体裁：古风

官河苦多盗，纡港还苦迟。冷色来睨人，已有芙蓉枝。芙蓉花浅红，剩绿搀柳丝。野人立柳旁，手把长项犁。似傲田居閒，含笑目相移。故抚牛背平，扶童与之骑。读书无一能，我实心惭伊。平生志胞与，民命关疮痍。胡祇同室人，尚难免流离。去当事锄种，矢与槃涧期。
海会寺别雪公买舟同舍弟皋儿自十字港抵沙港唐堰唤渡过兰江道中得五章·其五
作者：姚燮
朝代：清
体裁：古风

二更抵唐堰，渡北无一舟。隔江星光低，隐照江干楼。柳缝趋暗潮，似闻桨声幽。闪动白点微，因知过者鸥。迟回正无计，瞥见灯影流。久唤遥不闻，怨彼风响仇。行藏有绝境，达人难预谋。天阔夜方长，水逝心安留？我生遭险阨，穷趣无不搜。万象黯䨴中，三人眇相俦。欲止不得宿，欲行安所投？幸遇披蓑翁，涉我枫林陬。
海会寺别雪公买舟同舍弟皋儿自十字港抵沙港唐堰唤渡过兰江道中得五章·其四
作者：姚燮
朝代：清
体裁：古风

骄风渐催夕，各苦衣裳单。过天千鸟飞，尽向西南山。计里问舟子，低首愁瀰漫。鼓楫腹久枵，筋力疲与残。脱钱叩村店，市饼慰其餐。远烟出篝火，木末沈遥峦。深凉切肤体，噤齿忍已难。舷窄遮无篷，肩背同簇攒。好争逆水流，为我兼程殚。夹溆芦叶丛，渔歌自閒閒。岂其江湖中，渟止无愁澜。
海昌陈氏园林五章·其一
作者：姚燮
朝代：清
体裁：五言律诗

花茑锦屏风，楼台水气中。乱篁交午翳，断彴没天虹。飞鸟投荒翠，啼鼪在碧丛。倚阑看日落，吾思亦冥濛。
海昌陈氏园林五章·其三
作者：姚燮
朝代：清
体裁：五言律诗

御酒耆臣宴，宫貂太史冠。内班宣舞伎，文李出雕槃。麝气交花爇，凫灯夺月寒。不堪行乐地，风急送回湍。
海昌陈氏园林五章·其二
作者：姚燮
朝代：清
体裁：五言律诗

叠峦争塔势，借堞补墙阴。烟藓五华绮，风梧太古琴。虚堂惟叶聚，凉袂有云侵。多少危台閟，荒幽阻梦寻。
海昌陈氏园林五章·其五
作者：姚燮
朝代：清
体裁：五言律诗

海雨夜凄凄，朝云四壁低。鹇馋争菜唼，鹤冻借埘栖。虚壑阴难叩，颓廊折易迷。故人鸿爪在，剥落雪中泥。
海昌陈氏园林五章·其四
作者：姚燮
朝代：清
体裁：五言律诗

闻说春三月，银鞯压院来。深茵藏堕舄，曲渌汎行杯。柳霭莺巢合，花风羯鼓回。我游逢腊雪，但与索初梅。
海棠
作者：姚燮
朝代：清
体裁：七言律诗

粉褪金消梦易荒，六朝古怨汝能偿。墙隅嫩日妨莺睡，楼外初云动绣光。缭树春山烟可黛，媚人虹女玉为珰。已闻天诏封西府，底事通明奏绿章？
海雁
作者：姚燮
朝代：清
体裁：五言律诗

海雁瞥已遥，天云澹欲消。古心投契阔，时物敛萧条。屈子若为怨，陶公如见招。青山吾旧侣，依柳拥孤髫。
消寒小集同武三淘胡大宋修赵二裕熙饮酒得二章·其一
作者：姚燮
朝代：清
体裁：古风

枯桑已无绿，海水空自煎。深樽有醇意，默对邀古年。烟明鸟窥树，风肃月在天。纳景虚堂中，百态皆妙妍。大块浩生死，尔我山中仙。颇疑万古短，直可尘事捐。充肠有肥芋，濯垢宜寒泉。良期不娱悦，华发将上颠。耳目接苍翠，冲澹归自然。醒为嵇阮傲，醉学羲皇眠。
消寒小集同武三淘胡大宋修赵二裕熙饮酒得二章·其二
作者：姚燮
朝代：清
体裁：古风

太虚无雕镌，人心易穿凿。绕屋不种梅，何来千岁鹤？荒田谢膏泽，灵云隐宜壑。六宇无阳春，到眼尽元漠。何如倾醇醪，中含万物橐。峥嵘能砥时，讵嫌肌骨削？空天恣凌厉，群象扫如萚。挂檐长庚星，风撼不能落。沈郁一以抒，谁能夺吾乐？愿借奇肱车，驰空絷雕鹗。
消寒第三集分咏食物得炰羔二十二韵
作者：姚燮
朝代：清
体裁：古风

朱门如天高，戒寒车马稀。夕风凌厉中，颇闻箫声低。庭树森过楼，红烛隐有辉。密帐垂销金，钗黛方合围。官厨老宰手，宰羊犹割鸡。投匕辄不悦，侧目嫌瘦肥。有力需所供，求适亦其宜。未遘穷巷艰，吾难于彼讥。今兹二三友，爱我何偏私？特杀圈中羔，陈馈来劝卮。膏然琥珀色，和以松烟脂。胶牙疑饧酥，聂切归烂糜。自怜三年来，减食养病脾。安能对此豪，络绎同啜醨。海乡冻颓云，下泽方鸿啼。窘民鲜安堵，伤乱失援依。日煮一升饭，不救全家饥。徘徊思野蕨，雪路风凄凄。吾人恃天力，差可安粥齑。越节及上烹，恐遭造化嗤。撤筵剪残烛，感叹为此诗。借问党家翁，健骨今何其？
消寒第二集醉后画梅自题三叠饮酒诗韵邀诸君同作·其一
作者：姚燮
朝代：清
体裁：古风

局身恋温睡，茶铫闻晓煎。山棂自春煦，人世方寒年。境静犹华胥，民古皆葛天。疏林翠初涤，来媚毫楮妍。罗浮梦中女，玉骨姗姗仙。自我去岁别，未忍心腑捐。若有横斜枝，澈底清照泉。神来腕同赴，纵墨随倒颠。阳和久灰死，得气能复然。素壁一千丈，起见灵虬眠。
消寒第二集醉后画梅自题三叠饮酒诗韵邀诸君同作·其二
作者：姚燮
朝代：清
体裁：古风

结搆无同形，天巧借斤凿。悬之明月间，夜魂定栖鹤。美人青萝衣，憔悴委烟壑。聆我幽涧琴，整容致冲漠。写神不在貌，华星漏元橐。独洁无依阿，荆榛猛锄削。自飘十月霜，虚岩积深萚。纵有透壁寒，难摧此花落。剪烛与矜惜，群情亦怡乐。掷笔空庭中，长天捩孤鹗。
淮南秋夜
作者：姚燮
朝代：清
体裁：古风

夜凉不成寐，寸心旷无依。登舻望列星，白云周四陲。三台拱绅笏，上极临紫微。银潢欲东注，大火流正西。北斗高在瓴，下射朱鸟低。九道各无紊，贯串千珠玑。大千散金碧，露色浮澄辉。重渊两日月，息影方太希。但馀万家梦，来往虚空驰。吾当叩阊阖，佩剑淩祥霓。
淮阴舟中四十初度自述得四言八章
作者：姚燮
朝代：清
体裁：四言诗

青鸢戢翼，天路浩苍。丈夫堕地，乃有四方。体庸鲜植，气抑何强？有玉不璱，有镡不芒。龙騋无絷，视彼南骧。颓景衔岫，白草尽霜。西风千里，独舸他乡。山川吴楚，对酒茫茫。横流决塞，势逝谁当？人无百岁，抚年自伤。（一章）抚年云迈，悠曶奈何？天不相弃，谁实蹉跎？少研经史，纲能挈罗。虱视星纬，烛若银河。长游湖海，鸷不受囮。六合睥睨，万古嵯峨。胡命不立，如蝎在磨。匪鹥匪鴐，下上随波。飙有去轮，羲无还戈。因循隳志，抱疚孔多。兕犀可刃，曷为太阿？麋鹿可隶，曷为涧薖？（二章）曷为太阿，铁锈无把。伧父满逵，侧目来诧。繄昔盛年，峻气辞借。长揖献诗，诸侯庭迓。一篇万眸，洛纸崇价。挥斥黾鰌，上座淩跨。黄金土苴，罗绮围夜。花云酒川，续宴无罢。苒苒瞬时，驹倏驰罅。宾从流离，朱门传舍。秋星晓稀，木叶凋谢。寥天不垠，孑影谁藉？四顾邱陵，潸焉涕下。（三章）曷为涧薖，鸟寄于木。赁庑以栖，其势蹙蹙。一年三迁，得依聊蹴。远飏莫归，井市来辱。鸱愁天寒，乃思营屋。拮据始经，丧乱频续。枭鸟夜啼，邻里遭戮。斜巷风阴，新鬼相哭。庐舍为墟，白云无宿。蟋蟀野田，但有黄槲。牵萝补茅，娟娟其竹。岂如佳人，犹处空谷。不土胡基，不版胡筑？安得东归，复我邦族。（四章）雏乌失依，中路疾首。月明沧江，顾影为偶。既鲜斲勤，亦愧薪负。陟彼阪原，嗟念父母。大海东回，扫云如帚。下有苍檀，荫我庭牖。有子远行，支绌心手。归胡不遑，骎骎四牡。安得伏居，永以左右。芼蘋虽粗，庶几饮酒。孰正吾纠，孰揭吾蔀？植苗望荣，曾不知丑。抱慝在躬，报答何有？载眷春晖，愿祈遐耇。（五章）女大思嫁，马长思驰。曰嗟予季，未有室居。嘤犹求和，原鹡匪孤。疢余谁告，匿有隐辜。清芬祖德，累卵堪虞。党亲荡析，谁振衰闾？风墙挶萚，霜田种荼。梦寐百感，积为毒痡。大儿顽钝，不能读书。幼子丱角，乳方谢餔。三年失恃，童心久瘉。敢言溺爱，听彼咨且。往悔无益，来亦可吁。弓裘在箧，使我踌躇。（六章）胸府渊旷，眉棱石峋。酣歌击剑，其响摧云。挽弓百石，力不下人。胡然露莽，栖此蛩身。万花飐凤，霄阊正春。空山蓬侣，满眼朱轮。宁戚买臣，老尚牛薪。岂将肆肆，故为龂龂。著书盈尺，何救贱贫？道路掩耳，吾当缄唇。守元思复，筮爻得屯。谓宬有史，不轶天民。（七章）方壶在渤，岚漪间之。古松如丈，桃花可糜。猿犹黄石，蝠为肉芝。颇期就隐，永焉世辞。老莱有亲，向平有儿。渴蝉思露，天方赫曦。迁化待腐，循分有亏。悠悠苍天，生我曷为？关河鸿倦，津梁马疲。猛不自立，异日吾谁？蓬发可数，颜色就衰。胡敢任废，遁心元缁。太宇无障，游尘尚依。勉哉兹后，与古为期。（八章）
深凉
作者：姚燮
朝代：清
体裁：古风

万树无叶凉已深，深凉逼我残秋心。穷居苦病苦无友，静日独坐还独吟。老鹊避风檐下停，晖不到壁苔先阴。目移云态忆佳水，耳摄茶响思鸣琴。稚儿踞啖宿储栗，弱鬟俯弄新濯襟。烛篝火上饭初罢，药香满屋烟在衾。阶霜一寸草一尺，感尔蟋蟀诚难任。
清凉冈
作者：姚燮
朝代：清
体裁：五言律诗

那得热中客，群来退步看。振风衣得露，坐石目随湍。物向閒中寂，心从定后宽。松虬无一叶，袅袅碧萝寒。
清平乐
作者：姚燮
朝代：清
体裁：词

元精星爚。天斧神雷斮。霞液涂肌晶琢魄。抵过铜台残雀。陶泓胄牒分支。翩跹玉带金衣。赚得泥封一品，媵渠魏国花妃。
清平乐
作者：姚燮
朝代：清
体裁：词

梦回天晓。帘捲闻啼鸟。风雨深深人不到。砌上碧苔生了。踏青辜负良期。低鬟悄自寻思。桃叶柳芽都小，问春为底来迟。
清平乐
作者：姚燮
朝代：清
体裁：词

露霏藓冷。独立看吟鬓。庭气如波春月凝，只欠旧时花影。梦魂不度江潮。江南燕子迢迢。听到漏声五转，醒来又是明朝。
清平乐 其一 二阕
作者：姚燮
朝代：清
体裁：词

更无佳鸟。但有鸣蛩扰。莫怨秋风催鬓早。心已春风催老。楼前淡月疏星。楼中淡月疏檠。要睡不能多睡，隔墙送过鸡声。
清平乐 其二 二阕
作者：姚燮
朝代：清
体裁：词

江湖汗漫。良友多星散。满箧鱼书重检看。黄土青云各半。只吾飘泊依然。春欢秋恨年年。不分埋头作鬼，几能换骨成仙。
清平乐·「红雨青山江上村」图
作者：姚燮
朝代：清
体裁：词

蘼芜如曲。春影阑干束。桃叶不来江上绿。唱到怨东风曲。东风送怨年年。落花吹满江天。江上旧时山色，一眉瘦尽秋烟。
清平乐·倪又芗白门秋柳填词图
作者：姚燮
朝代：清
体裁：词

绿烟春冻。织得愁无缝。多少南朝花月梦。不值流波轻送。鬓丝早又西风。天涯一棹随鸿。莫问楼中画髻，楼前山影都慵。
清平乐·庭前金凤花百本，向晓尽开，蝶侣蜂群，飞宿上下，仿佛具南田翁画意。
作者：姚燮
朝代：清
体裁：词

嫣红欲绝。瘦朵藏低叶。鬟袖不知风露湿。亸向晓凉时节。蝶蜂栩栩仙仙。泥人半晌缠绵。画箔秋灯儿女，夜来若个深怜。
清平乐·美人倚梅图
作者：姚燮
朝代：清
体裁：词

风丝烟片。寂寂谁家院。斜干横枝都倚遍。我也替他肠断。无人熨著春襟。可怜凉了春心。又是一痕明月，濛濛移过苔阴。
清平乐·说明楼纪事
作者：姚燮
朝代：清
体裁：词

分明梦里。薄袖阑干倚。四面犀花吹万蕊。和月和云和水。十三楼阁嵯峨。晶帘还卷秋河。斜傍玉鸾横笛，今宵凉露偏多。
清平乐·过明瑟园
作者：姚燮
朝代：清
体裁：词

奁云昼暝。约略春人并。花幕重重庭院静。添个高低蝶影。蝶飞还傍东墙。花枝又转斜阳。蓦地重门开了，有人行过回廊。
清平乐·陈秋縠苹香水阁填词图
作者：姚燮
朝代：清
体裁：词

分明画就。绿浸栏杆透。人倚晚凉风起后。水影衫痕都皱。可怜橐笔天涯。今春负了韶华。忆否那边拥髻，临波独唱杨花。
清平乐·韭花馆春日作
作者：姚燮
朝代：清
体裁：词

阑杆空处。扑入东风絮。两两鹧鸪啼不住。却又无烟无雨。春愁乱似杨丝。春腰瘦似杨枝。夕燕未知归否，卷帘待了多时。
清平乐·饮月湖王氏垆题壁
作者：姚燮
朝代：清
体裁：词

雨萦烟袅。堤上多芳草。风送酒香帘挂了，画髻垆头人小。小帘飐上游丝。小窗坐对文漪。密密疏疏杨柳。三三两两黄鹂。
清平山
作者：姚燮
朝代：清
体裁：七言律诗

秋想峥泓寄远琴，暮空凉翠逼疏襟。落波天影吹山气，过峡湖风堕竹禽。铁冶先生古狂者，金涂佛相旧祗林。蹴霞有我荒寒客，拍掌椎童笑晚吟。
清明
作者：姚燮
朝代：清
体裁：古风

宿寒散沈晦，野阔天微旸。蒸蒸菜花发，娱人无俗香。一色浮平窈，气杂烟霭黄。观化得新悦，生理溢芴芒。儿童赛神鼓，俚歌自成腔。纯任辞约束，稚念归至良。劳劳客中虑，焉能与澹忘？
清明
作者：姚燮
朝代：清
体裁：五言律诗

晴湖晨不雨，雨自向城吹。云色澹莺袖，露香蒸柳枝。丽人寻梦怨，客者动归思。我自眷明渌，将心与荡怡。
清江叹
作者：姚燮
朝代：清
体裁：古风

河流郁深赭，到岸接沙色。沙烟浩千里，苍黄白日匿。朔风抢冰刀，割雨万丝截。客子悔早行，寒噤语不得。烂土裹石角，轮陷尽马力。凭辕恣穷眄，耳目动怜恻。民丁居草厂，折竹卫低壁。累累碍道路，势与郊冢埒。苇席悬作门，破碎洞幽黑。妇抱湿薪叹，儿拥漏衾泣。冷灶绝残糜，唁唁犬声逼。塘西千版屋，连桷颇崇洁。主人厌荒落，赁为牛马室。昔闻暴秋涨，堤防弱难塞。芸芸化异类，蛟鱼视同息。北南络限界，地气此偏蚀。造化所摧�，或非官守责。委数任迁流，民生终安极。荒店断苦饮，长淤竞朝涉。引领发浩叹，哀鸿满逵泽。
清河
作者：姚燮
朝代：清
体裁：五言律诗

相地得区要，开津利上供。连云走舸舰，排闸固坊庸。入馔江鱼贱，分香野树秾。甘罗城下水，日射气溶溶。
清河晤孔司马继鑅话旧即赠九章·其一
作者：姚燮
朝代：清
体裁：古风

谁谓相见欢，相见但凄楚。握手坐移时，转疑梦中聚。胸有千百言，理之竟无绪。视我形骸非，何论旧心腑？苦泪倾难多，青天为飘雨。若有蟋蟀声，纷来集庭宇。
清河晤孔司马继鑅话旧即赠九章·其七
作者：姚燮
朝代：清
体裁：古风

寥天拓秋眄，北斗枢可操。渟渟夕初籁，木叶纷林皋。斯时众喧蛰，大梦齐酕醄。独有故人心，挂与明月高。月高照零雁，霜紧无完毛。下俯长淮流，南下方滔滔。
清河晤孔司马继鑅话旧即赠九章·其三
作者：姚燮
朝代：清
体裁：古风

忆昔长安门，良朋盛尊俎。车马疲往来，犹自兴飙举。所幸生同时，不必托同土。焉知造物心，精华忌完聚。南庄一寸晷，荒筵竟千古。后来虽日长，此乐万难补。
清河晤孔司马继鑅话旧即赠九章·其九
作者：姚燮
朝代：清
体裁：古风

古剑作君佩，夙有千秋患。虽为一匏系，所恃宁在官。簿书屏烦琐，对我心一欢。心存即万古，各各勉其端。岳岳廉蔺盟，至今犹未寒。赠君无尽辞，终之以长叹。
清河晤孔司马继鑅话旧即赠九章·其二
作者：姚燮
朝代：清
体裁：古风

庭气黯将夕，庭花秋方妍。幽姿信谁眷，袅以风中烟。别君出门去，一步一回旋。共看天宇云，万里苍无边。有鸟迭相飞，东隼西自鸢。祇愁此后逢，迢迢犹昔年。
清河晤孔司马继鑅话旧即赠九章·其五
作者：姚燮
朝代：清
体裁：古风

关河遇旧侣，未肯遽回翔。颇思十日留，昕夕聊相将。归心不可遏，南望千里乡。还顾黄河流，落日空津梁。君情河水深，我意河路长。路长尚可及，水深犹能量。
清河晤孔司马继鑅话旧即赠九章·其八
作者：姚燮
朝代：清
体裁：古风

古梅如劲藤，㛹娟自春竹。自顾衰丑姿，何由媚群目？频年驰异乡，白日马蹄促。劳彼千岁猿，为我守空谷。此归当闭门，栖心谢讥辱。证道不在形，兀处讵嫌独？
清河晤孔司马继鑅话旧即赠九章·其六
作者：姚燮
朝代：清
体裁：古风

落落天地间，知交尚谁在？离合如行云，出入不相待。究其渊源同，星宿导天海。谓可木石移，未闻日月改。屈宋递沦丧，湘江有枯茝。使我感旧心，对君涕浼浼。
清河晤孔司马继鑅话旧即赠九章·其四
作者：姚燮
朝代：清
体裁：古风

三年遘兵劫，匿与魍魉隣。一年恋床蓐，疾复撄我身。微命倖天恕，万难获倖存。虽非隔世逢，吾已重生人。读君怀我诗，字字含酸辛。相见有今日，此意毋重申。
清虚真人降南岳魏夫人宅作歌
作者：姚燮
朝代：清
体裁：古风

灵贶夺瑶息，隽命延玉津。六府无键关，可驰飙火轮。皛焉重奥开，洞见元涯垠。郁赩绿蕊华，晕以朱霞痕。于斯总飞辔，九曜难恃春。昱凤衔八琅，出入三神人。意将亿劫穷，万寿未为恩。乔佺等蜉蝣，彭聃皆礽孙。
渐得亲朋消息
作者：姚燮
朝代：清
体裁：五言律诗

免得漂零死，相逢会有期。纵嫌啼笑隔，差免梦魂疑。有托穷何拙，无归势亦歧。应知驯虎客，近亦逐秋麋。
渔父词·题约轩梅花庵除夕祭词图，用黄霁青太守韵
作者：姚燮
朝代：清
体裁：词

乞慧香龛祭例新。电泡岁序雪泥因。银铫茗，玉炉薰。招魂宜唱一枝春。岛佛重开渡筏津。鹤边飞下妙鬟云。驱病鬼，媚钱神。笑他腊鼓闹东邻。
渔者
作者：姚燮
朝代：清
体裁：五言律诗

渔者老风波，向人不肯歌。提竿驱乱鸟，待雨试新蓑。喜得鱼偿酒，时移船压荷。未看城市态，敢道梦无讹。
渡口
作者：姚燮
朝代：清
体裁：五言律诗

对村山作岸，聚宅水为乡。沙鸟娴舟路，人烟合暮光。暗潮平欲涨，老树郁相望。定有伤时客，逃名托种桑。
渡太湖
作者：姚燮
朝代：清
体裁：七言绝句

荒芦拓水月浮霜，风礴烟回气转苍。独客孤帆如此夜，愁心所向只茫茫。
渡江
作者：姚燮
朝代：清
体裁：古风

日落水昏岸气阔，岸树遮村村屋黑。树缝炊烟横束山，山顶天空照江白。一舟两桨江心行，咿哑搅乱凫鸭声。远潮微光海生月，薄云渐散河出星。桥东独楼斜对城，酒客倚帘杯未停。谁知梦泛芙蓉底，我撷凉花愁夜冥。隔花一灯起渔唱，风籁如丝极摇飏。风丝暗惹露丝霏，归看秋痕满襟上。
渡江
作者：姚燮
朝代：清
体裁：五言律诗

明霜投堰步，初日固陵城。山远云相失，潮回天与平。重来去年客，又此一帆行。飒飒惊沙起，萧萧杂雁声。
渡江三章·其一
作者：姚燮
朝代：清
体裁：七言律诗

城山山外一山青，都与山城作对屏。水底山容随棹变，树中城气入烟冥。孤舟天地难为客，旧曲沧浪不可听。随分携瓢随意酌，任身为雁梦为萍。
渡江三章·其三
作者：姚燮
朝代：清
体裁：七言律诗

晚潮相逼暮钲哀，郁思聊凭阔望开。潮涌一楼危上俯，云分大海莽东回。故乡望此犹天末，今夕如何使梦来？且约伏龙千仞宅，共沽千日战千罍。
渡江三章·其二
作者：姚燮
朝代：清
体裁：七言律诗

千百鸿声乱雨声，乱鸿过水雨过城。江天晚霁归僧阁，草木风威感寇兵。终古亭台秋色逝，看人行旅楚山横。每怀昔日邻船女，傍篴葭边吹到明。
渡江作歌
作者：姚燮
朝代：清
体裁：古风

去年三月下淮北，入晚飞涛碎群绿。今年五月南入江，晓雨连山出新沐。浮玉鲜翠焦山青，低鬟绰约如媚晴。中流北固闪金碧，画鸾插翅翔复停。层楼高染石萝色，回潮暗挟虚钟声。钟声未绝潮忽怒，怒潮山立山与平。西帆东鸟乱无所，楚天越海齐大冥。扣舷浩唱吾竛竮，龙气上涌衣裾腥。但疑日没已垂夕，渐闻人籁知有城。天吴跳掷驱百灵，金支隐现虹霓旌。谁于烟尾划霞彩，若摩镜垢还空明。风杨乍整燕为集，岸芦尚飒鸥早醒。遥峰几笏见淮海，清气一往连幽并。可怜铁瓮百破碎，当时枉渎萧梁兵。孙吴曹魏亦草莽，但馀石马窥屯营。元嘉隐士娱水竹，润州节度开轩楹。春芜匝垄变牛宅，风雅何问勾吴亭。干戈文字两消歇，明日山川亦陈迹。山川变幻况须臾，吾身哀乐安有极？且倒金樽吹铁篴，樽酒易尽篴易裂。黄鹤楼遥堕仙翮，太白吟魂招不得。何须梦去骑鲸背，快吸江波荡胸臆。眼前千里变秋色，天地无情满凉碧。
渡汶河二绝句·其一
作者：姚燮
朝代：清
体裁：七言绝句

去年三月渡汶水，柳自春风水自波。为折长条赠离别，乱烟萧瑟剩无多。
渡汶河二绝句·其二
作者：姚燮
朝代：清
体裁：七言绝句

古溆无舟有夕晖，蘋花如雪水鹇飞。不知日夜滔滔去，流得征人几梦归。
渡莲花洋抵短姑渡上岸
作者：姚燮
朝代：清
体裁：古风

水天一气浮鸿濛，远目直注榑桑东。榑桑之树一万丈，高下尽作珊瑚红。飞瓢可挂不须酒，桂露如浆泻珠斗。当携古剑屠白龙，那用长绳絷苍狗？十帆五帆齐出关，我舟自在中流閒。片叶犹沈善财礁，群花已拱金钵山。霞虹空际交丹碧，回首人间黯然夕。松虬离世成墨云，兰蟾出劫鍊贞魄。我不愿妙鬘璎珞垂缤纷，枯灰吹醒天地春。只愿乞佛百年假，枕琴高卧穷厓垠。
渡钱江
作者：姚燮
朝代：清
体裁：七言绝句

隐隐山城晓翠开，西风横汉雁刚来。无端去作江南客，行过西泠首重回。
渡钱江憩孙家店二绝句书壁·其一
作者：姚燮
朝代：清
体裁：七言绝句

送人龛赭碧迢迢，一叶蒲帆趁午潮。寄语西湖须见谅，客心已为海云邀。
渡钱江憩孙家店二绝句书壁·其二
作者：姚燮
朝代：清
体裁：七言绝句

已觅轻船载客装，主人留坐劝倾觞。为言昔种齐肩柳，近得青青尔许长。
渡黄婆洋观日入月出歌
作者：姚燮
朝代：清
体裁：古风

两仪未分气无始，天水浑茫亿万里。问谁造历皇古先，推演龙图泄亥子。今我一身漂一舟，八极之极皆鸿流。沧凉但作十月气，金银不见三山楼。东方月出西日落，两朵芙蓉双剑锷。空中元象大沈沦，井底群生浩笼络。劳逸无偏橐籥工，生死相催造化恶。侧听大轴鸣雷硠，照面熇云冰色黄。珠烟上撒白龙沫，玉屑下碾青女霜。翠蟾朱鸟两腾跃，自边彻底纯作琉璃光。周天三百六十有五度，中分其半安所藏？浑仪遗法肇颛顼，黄赤二道缠中央。淳风变范别表里，周髀以后仪益彰。咄哉思训悟平准，敢与物祖争毫芒。北高南下蚁旋磨，行何顺吉何逆殃？生平读书苦蒙翳，对此忽揭千重障。鞠陵渐驶纤阿驾，柳影犹衔玉门下。八十一万馀里中，以镜函镫两无夜。寸心警我梦梦存，哆口凭谁咄咄诧？文字因缘祖葛尼，石火山川大利亚。妄资铅汞外升沈，难结胚胎免凋谢。吁嗟乎，皇煌帝谛人续人，归之者鬼伸者神。六十四周风水火，佛氏尚畏三劫轮。斯时渺渺均何存，无或见见无闻闻。但觉大圜而外我身在，扫刮乾垢摩坤尘，飘飘汎汎随无垠。
渡黄河大风
作者：姚燮
朝代：清
体裁：七言律诗

安许片槎浮浩瀚，顷教万里达昆崙。天泉土液交黄浊，北海南江络户门。忽缩山拳持地纽，乍翻水弩破云屯。风雷在咫堪呼吸，日月如丸自吐吞。
渡黄河至清江浦道中三绝句·其一
作者：姚燮
朝代：清
体裁：七言绝句

杨柳西风澹碧搓，萧条秋影倚黄河。劝君莫管旗亭别，马上征人怨汝多。
渡黄河至清江浦道中三绝句·其三
作者：姚燮
朝代：清
体裁：七言绝句

水北荷亭卖酒家，荻帘高卷画旗斜。菰蒲烟外无人到，输与斜阳照堕花。
渡黄河至清江浦道中三绝句·其二
作者：姚燮
朝代：清
体裁：七言绝句

烟湖一角看移帆，天杪轻云日半衔。蓉叶横塘车子过，丝丝凉雨湿征衫。
游仙曲
作者：姚燮
朝代：清
体裁：古风

步星七级得一门，瑶碧万仞劖昆崙。玉龙东逝大河竭，沙堆腻满朱霞痕。仙人绿发饵芝草，不乞安期唾馀枣。上元行乐桃花春，千岁犹童万非老。千岁万岁终有期，太空纳息无端倪。丰隆天鼓鷟鸑飞，人间蝴蝶方织衣。
游仙诗十四章不必拟郭宏农也·其一
作者：姚燮
朝代：清
体裁：古风

久困山中居，汎舟游无垠。所志未可希，随往皆迷津。孤持道存的，瀎潏防易沦。倏揽西穹晖，晻薄流华雯。龙舆玉为䍐，如见太乙君。皎雪横素眉，吐气青蝹蝹。相要议元旨，灵秘非昔闻。遂使三花敷，不复遗其根。
游仙诗十四章不必拟郭宏农也·其七
作者：姚燮
朝代：清
体裁：古风

停鹤八景城，妙好阴陵君。道貌难意求，绚耀天象驯。禹馀授青箓，总治纲群真。怜悯五浊世，递劫迁物民。蟠桃经百熟，灵椿久为薪。珊瑚无人搴，旁枝围可轮。可惜三神山，终与海眼堙。海眼有三山，大河漂萍根。
游仙诗十四章不必拟郭宏农也·其三
作者：姚燮
朝代：清
体裁：古风

独控天门霓，寻真太寥境。颇疑在抱壶，中有万日影。一日归一天，万天各畦町。出没不竞光，画然界成井。我居天至中，万日绕吾领。吾心日不驰，中枢握能静。其光洞无涯，其泽被无等。万日惭职司，散为众星迥。
游仙诗十四章不必拟郭宏农也·其九
作者：姚燮
朝代：清
体裁：古风

晓乘神徊车，暮入云飙宫。远秀禀素挺，眇想开庞鸿。度人如尘沙，隐愿难遽终。陈誓太上前，亿劫要诸同。受符括天下，五岳为御从。紫玮周八映，地球辉芙蓉。纳物归化城，一气春蓬蓬。言抚九奏琴，怡养虚皇聪。
游仙诗十四章不必拟郭宏农也·其二
作者：姚燮
朝代：清
体裁：古风

毁心恃无欲，灵汩非至恬。试履不向途，终将遭危阽。丹芽茁方始，真元隐已缄。玉瀣自霏屑，就之乃得沾。达人宝一息，如守重关严。漫矜上池水，能浴高天蟾。
游仙诗十四章不必拟郭宏农也·其五
作者：姚燮
朝代：清
体裁：古风

星榆凄以凋，月桂枯不芳。惟有海田桑，千顷秋烟黄。安期多子孙，业蚕未愁荒。瓮茧五色丝，织绢成文章。缫藉贡天帝，山龙缋为裳。御之和如春，照之灼有光。四极元云开，严冬无冰霜。仪容冠玉婴，阳德被万方。
游仙诗十四章不必拟郭宏农也·其八
作者：姚燮
朝代：清
体裁：古风

北绝管上嫔，云在长绵楼。爱惜瑶华枝，寡处不知愁。曲琼十二帘，旷有龙烟浮。暗媚恐旁越，凝睐未敢流。失持偶含笑，姑射敛襟羞。要眇丰车子，犹恨分难求。放废如屈平，枉自期灵脩。蛱蝶天正春，蟪蛄世方秋。
游仙诗十四章不必拟郭宏农也·其六
作者：姚燮
朝代：清
体裁：古风

白猿如老人，倒骑三足龟。结洞王屋山，虹梁雾为扉。密林纷素葩，彻夜光琉璃。虽无青鸾鸣，玉音静相霏。或即方回子，服朮面有辉。供职西那国，师事赵升期。偶然阅尘劫，换形世间栖。枯槁木石容，苶然遭疑嗤。
游仙诗十四章不必拟郭宏农也·其十
作者：姚燮
朝代：清
体裁：古风

绝谷八十年，女生如桃花。应召阆风台，挽髻骑玉麚。綵帐交连琳，空青自然葩。金气天一源，醇妙湛无涯。独于眇莽中，吸取明月华。内炼通元真，黄鼎胎重芽。大混扇兰风，安庸饵凡霞？
游仙诗十四章不必拟郭宏农也·其十一
作者：姚燮
朝代：清
体裁：古风

神州无杂树，绀叶敷琅玕。朱明自爞赫，大瀛皎生寒。婉妗御羽轮，旄节交龙鸾。玄璚凤文舄，太真晨婴冠。昨驻汉帝庭，白麟脯为餐。万箓皆秕糠，奥旨心与诠。函三抱诸一，至阴洞层源。当如延陵阳，圣镜览无偏。
游仙诗十四章不必拟郭宏农也·其十三
作者：姚燮
朝代：清
体裁：古风

手摘招摇星，缀饰长剑鞘。一舞惊云雷，龙蜧难蛰韬。侧耳人界中，如有万灵号。挥霍腕底澜，直向天门滔。絷柱剸巫咸，泄我胸郁陶。天帝降颜色，谓弗卿也劳。妻尔甄幽箫，子尔龙伯高。宅尔芬灵宫，元气同逍遥。
游仙诗十四章不必拟郭宏农也·其十二
作者：姚燮
朝代：清
体裁：古风

三田守寸籥，寸籥藏黍珠。孰识珠黍中，浩汗包元区。元区谁往来，真灵古眉须。返精通内照，似我形无殊。弗疑那林天，远在扶瑶墟。
游仙诗十四章不必拟郭宏农也·其十四
作者：姚燮
朝代：清
体裁：古风

变幻极众奇，我在故无他。瞑目视暗尘，高象瞥已过。暗尘亦非暗，皎若望舒荷。一瓣一世界，一界千维摩。下有山须弥，上有天弥罗。苦海中无边，吐纳情爱河。移花补恨天，移山塞其波。置我元默中，终焉将如何？
游仙诗十四章不必拟郭宏农也·其四
作者：姚燮
朝代：清
体裁：古风

倚虎抚青瑟，�调含嵯峨。下激万里飙，落叶春时多。白云揉愁绵，哀雁横山河。幽翠流洞庭，拭上湘君蛾。孤心逝谁托，于世苦无阿。安得织女丝，易此弦烦苛。
游北湖
作者：姚燮
朝代：清
体裁：古风

崇门通陵巘，纡步就林樾。万翠晴敛空，湖光荡之活。暂游虑已淡，旷领想逾阔。虚响众壑沈，微影去鸥没。循梁赴水亭，缘磴度木末。馀晖足娱人，淹留坐晞发。抚景惜流华，吾生信飘忽。
游天童山四章·其一
作者：姚燮
朝代：清
体裁：古风

扪岭回南阿，清娱足平甸。桑麻蒸微暄，风翻色时变。籁寂鸣鸟和，树稀行人见。移意就嶒崚，拓胸先旷散。缘径抵松栝，层阴失霄汉。穷搜辟阴森，蹑迹谢羁绊。
游天童山四章·其三
作者：姚燮
朝代：清
体裁：古风

天门排咫尺，金碧辉招提。兰台冠丹巘，菌阁陵翠梯。层层搆复峻，上欲云汉齐。象王穷窈窕，华盖璎珞衣。弹指青莲华，幻作峰峦低。微生苦尘扰，清净夙所希。持寂意无滓，妙明相因依。念此一延伫，心与浮云飞。
游天童山四章·其二
作者：姚燮
朝代：清
体裁：古风

鸟道出穷发，盘梁何岭嵤。披云骋健步，衣带纷苍青。湍流抗厓激，山响随啸应。俗心掉尘鞅，微理悟超乘。饥鼯瞰丹果，飞狖挂绮藤。物尚有至见，就僻辞诡争。
游天童山四章·其四
作者：姚燮
朝代：清
体裁：古风

周览苦纡折，还登叠翠楼。纵目鲜遗景，奇观能毕收。白日涵大照，清爽横高秋。明山东赴江，蜿蜒争上流。远海北茫昧，势与苍烟浮。控顾信雄杰，慷慨生浩愁。排空安有翮，联袂太白游。回瞰入山路，风淡云夷犹。峰平树如荠，塔静铃语幽。间樵濯虹涧，飞鸟下龙湫。仙根不可招，日暮难久留。行将觅舆返，身世真浮沤。
游头陀岩百宝台寿峰塔清水庵诸胜自江口山归得诗五章·其一
作者：姚燮
朝代：清
体裁：古风

巨松支版阁，贮阁但惟碧。碧紧日不到，午气如露夕。惨影动佛容，疑醒古僧魄。破厓一线泉，荒云袅千尺。地深无世烟，鹤巢在天脊。隔掌洞府幽，待吾寸心辟。坐数瑶华枝，玉尘冻吟帻。愿为木客佣，循苔扫麋迹。
游头陀岩百宝台寿峰塔清水庵诸胜自江口山归得诗五章·其三
作者：姚燮
朝代：清
体裁：古风

天地如我胸，芟尽茅蒯乱。独立至坦峰，暂为元象冠。峻塔无傍依，束影逼河汉。遥对烟外楼，是我著书案。今朝策杖凭，昨日卷帘看。何疑楸枰棋，动局有翻换。西驰万壑忙，东逝一川断。谁见云水交，潜有战魂窜。蛟龙方遁阿，巫咸杳难唤。秃鹞掠面过，阴霾渐瀰漫。
游头陀岩百宝台寿峰塔清水庵诸胜自江口山归得诗五章·其二
作者：姚燮
朝代：清
体裁：古风

万绿方怨干，山中自微雨。山林长髯樵，手携独僧语。破梦游始天，黄唐转非古。所忧俗未湔，就之适遭拒。层台悬危梯，风矫薄衣举。六合秋无归，尽归此台贮。远见海气黄，攕攕动鸿羽。颓阳不肯高，大地变黄土。安得瓠巴琴，萝阴枕霞抚。左揽金母歌，右招玉娥舞。
游头陀岩百宝台寿峰塔清水庵诸胜自江口山归得诗五章·其五
作者：姚燮
朝代：清
体裁：古风

日暮胡不归，隔篁鸟声促。愿乞坏衲衣，裹赠片云绿。今宵海月圆，佛界万花缛。留此三尺坪，供我梦来宿。觅径如叩禅，多歧更多曲。要使一境开，故作百回伏。峪南空江流，随势让碞谷。远自天台来，到此已微浊。微浊犹自清，何敢濯吾足？
游头陀岩百宝台寿峰塔清水庵诸胜自江口山归得诗五章·其四
作者：姚燮
朝代：清
体裁：古风

泉涩涧语苦，风细磬声瘦。花早山已春，天近院方昼。癯禅肩骨巉，命以不尘寿。笑我食肉形，未改狱相陋。煮茗倾石垆，云丝缭吾袖。斟酌犹未多，舌本溢岚秀。出门窥蜧潭，侧出耀银窦。恐其人间奔，倒影堵青岫。灵想惭俗镌，夙梦遂今遘。何分以此身，而为此山狖。
游木渎钱氏园三章·其一
作者：姚燮
朝代：清
体裁：古风

妙构极自然，疑非人意造。颇嫌短晷催，未容恣探讨。云缛廊有苔，露酽径多草。绮石如美人，坐阅万花老。百绺枯藤缠，疑尔青鬓槁。潭镜千尺泓，残荷一茎袅。遂使静止天，玉芬溢龙脑。何以蜻蛉红，但媚水阴蓼。
游木渎钱氏园三章·其三
作者：姚燮
朝代：清
体裁：古风

绣阁重阑红，琼天四面碧。晻蔼灵岩秋，挂眼无一尺。梵塔孤城浮，锦帆太湖画。袖底篁鸟声，散入水云白。我御衫五铢，奈何六合窄？让渠如圹营，结秀坐龙脉。撷其初菊枝，归沿溆南夕。回眄颓阳光，寂寂照空驿。
游木渎钱氏园三章·其二
作者：姚燮
朝代：清
体裁：古风

赪桐有千尺，红桂当百年。含蓄万山翠，藏纳一屋间。画縠十二棂，织以芙蓉烟。绿琴卧湘几，风惹无涩弦。谁于萧爽夕，倚鹤延婵娟。枕簟浮雪光，可抵瑶虚眠。主人貌臞古，或者罗浮仙。坐客灵芝丛，留饷梅花泉。
游理安寺憩松颠阁三章同厉志叶元阶作·其一
作者：姚燮
朝代：清
体裁：古风

周眄但有绿，湿重持亦难。苍然诸君衣，疑非白袷单。天根挂珠瀑，沁气多椒兰。通笕落地舋，奔作银河湍。瘦僧苦行脚，顷自人间还。似惊俗迹多，蹴使云华残。佛梦昼方定，悄立门迟弹。聊扶仄景枝，口吸松烟餐。
游理安寺憩松颠阁三章同厉志叶元阶作·其三
作者：姚燮
朝代：清
体裁：古风

悬青出天构，杰阁如鸟巢。目摄千里鸿，逝日同滔滔。万事得根柢，不在历境高。乱木空山喧，尚难平波涛。谷神栖寸田，八极尽能包。何羡巨灵手，持此地轴牢。耳目通尘寰，虽僻禅难逃。但宜明月时，置我孤琴操。
游理安寺憩松颠阁三章同厉志叶元阶作·其二
作者：姚燮
朝代：清
体裁：古风

驯虎有道心，至今化为石。樵童思天游，往往跨其脊。虚霆走空窍，洪荒未疑夕。谁将瓮底云，漏作万山碧。生无丹籍名，肉眼敝尘隙。徒裁羊毛毡，坐俟须鬓白。阳林无暑寒，元理要堪扼。倘于投足穷，一遇寿光客。
游白湖
作者：姚燮
朝代：清
体裁：古风

湖雨霁将夕，湖气来远清。携俦赴真赏，浩然湖上行。空水了无翳，天色浮之莹。一碧曳山远，薄岚含渐冥。风漪泛萍叶，云沜娴鵁鶄。蘧蘧众妙集，暧暧群爽并。接虑归平淡，置想入空明。湮郁一为荡，尘俗何由撄？及斯顾同侣，风咏殊有情。沧浪不可即，容兹濯我缨。
湖上
作者：姚燮
朝代：清
体裁：五言律诗

暖水养春妍，斜阳明一边。城容思草拭，柳意待莺眠。挂上空亭旆，横来画渚船。低徊生荡思，平迥夕无烟。
湖上
作者：姚燮
朝代：清
体裁：七言律诗

短帽松鬟管错弦，青蠡文縠画中船。柳枝已老歌声苦，天镜无尘梦影圆。北苑楼台空水月，南朝金碧尚山川。夕阳满地胭脂尽，四荡荷华与鹭眠。
湖上看芙蓉
作者：姚燮
朝代：清
体裁：七言律诗

渺然独立不邀尘，祇媚天涯病里人。万叶晶莹都弄月，一生漂泊未宜春。静凭水气招凉怨，暗与秋山看晚颦。夕照关河谁对笛，莎边鸥鸟特相亲。
湖上见落花
作者：姚燮
朝代：清
体裁：五言律诗

不尽斜阳怨，难为燕子心。水将春缓去，天与夕俱深。妆阁箔愁下，钓矶人苦吟。隔萝云一角，乍可梦湘岑。
湖田看菜花
作者：姚燮
朝代：清
体裁：七言律诗

不向閒浜问野芳，清阴一路缭低桑。浮烟深作木樨色，沃露薰如酒曲香。在眼几人知此味，关心佳蛤上吾乡。连旬苦餍花猪肉，独立凭渠洗腻肠。
湘春夜月·别戈顺卿十年，酒筵重见，为谱此声。
作者：姚燮
朝代：清
体裁：词

记当春，倚楼低掐红箫。惹得荻怨苹愁，堆积上烟潮。莫为绮年难驻，借匿花沉酒，苦慰无聊。便狎蛾静夜，携莺好日，能几回消。谁防此见，西风短鬓，都换萧萧。但看垂杨，怜一例、楚娘眉色，青褪难描。云停月拥，算续欢、还有今宵。且共醉，怕醒来促别，重山迭水，鸿又天遥。
湘月·宿春畹楼闻隔花度曲声
作者：姚燮
朝代：清
体裁：词

画楼织暝，恁蘅芜艳绿，秋色催换。凤小鸾攕，记那夕、十二春灯屏扇。梦荡嫣云，衾浮凉水，静极生幽惋。晶帘无月，一蛩隔竹啼缓。偏又苦调樱桃，筝弦曳出，是谁家庭院。想亸蝉鬟泥烛影，一息兰丝吹怨。细入花心，轻摇酒力，响抑听微断。如歌回纥，相思水远山远。
湘桥钓师图为黄大使若济题
作者：姚燮
朝代：清
体裁：古风

腰解鹿卢剑，手持珊瑚竿。梦骑玉龙背，濯发天河寒。珠江十里鸳鸯窟，万柄琵琶水烟阔。何如一舸荔枝滩，醉脱红衣卧霜月。
湘江静·五更发京口至瓜洲作
作者：姚燮
朝代：清
体裁：词

贴梦芳洲思撷杜。又匆匆、挂帆东溯。微微风色，濛濛潮气，弄萧萧江树。递过碧天声，杂城笛、山钟津鼓。烟明柳渚，月斜柁楼，谁怜我、此时绪。宿酒醒，残烛炷。凭红舷、薄襟愁露。萍鸥忽泛，林鸦渐语，更云鸿遥度。玉蕊已无亭，萧梁客、飘零何处。平峦一剪，残星几点，隋堤去路。
湘烟
作者：姚燮
朝代：清
体裁：七言律诗

湘烟上袅玉龙薰，若木流霞耀舄裙。兜率无梯天是海，曼陀有树叶为云。仙舆电拥神旂下，梵阁风回秘乐闻。�笏三呼朝太乙，愿随五老译真文。
溪上行
作者：姚燮
朝代：清
体裁：古风

去年溪上桃花枝，花底春人白袷衣。宿鬟不梳弄芳草，拾得残红引蝶飞。今年溪上空烟草，春人颜色秋同老。旧桃无叶蝶已归，留住啼鹃歌懊恼。桃花无情春不留，溪流来照春人愁。溪流声里闻低笑，隔岸谁家千尺楼？楼中秋女娇如玉，帘卷秋山画眉绿。山痕自秋眉自春，那识秋风愁别人？商量花到明春放，一桨溪头采白蘋。
溪涧纪游图为仲湘题
作者：姚燮
朝代：清
体裁：七言律诗

今年八月住湖上，曾向山南策马回。虎径深秋多败叶，蛟巢白日起阴雷。悬厓乱水穿林去，下壑流云上磴来。鞋笠愿申明岁约，重模斗字剔�苔。
溯春词六章·其一
作者：姚燮
朝代：清
体裁：五言律诗

一树缃桃底，金鱼未锁门。雪肤融月气，水盼缭花痕。镇怯犀株小，吹香麝语温。静防鹦鹉觉，立露过黄昏。
溯春词六章·其三
作者：姚燮
朝代：清
体裁：五言律诗

绕郭佳山色，春萝媚若耶。鲤鱼成断信，栀子是愁花。怕听夜蝉曲，空停金犊车。濛濛云擘絮，黯黯月笼沙。
溯春词六章·其二
作者：姚燮
朝代：清
体裁：五言律诗

美人双玉玦，素女九张机。相望帘栊密，潜听笑语稀。晨星窥鹊梦，秋月冻荷衣。扫阁寻残舄，苔花上襻肥。
溯春词六章·其五
作者：姚燮
朝代：清
体裁：五言律诗

悔向罗敷陌，来吟崔护诗。留心珍一面，含意抵千辞。月斧脩琼树，冰绡织藕丝。柳花瞒不得，情与睡莺知。
溯春词六章·其六
作者：姚燮
朝代：清
体裁：五言律诗

宿践山难转，重门海共深。旧恩惟断珥，积泪在疏衾。短烛云邀梦，高天月照心。早知成永诀，还寄白头吟。
溯春词六章·其四
作者：姚燮
朝代：清
体裁：五言律诗

十二曲琼钩，文梁燕子楼。晓情延水弱，春语狎烟柔。曳雪搀飞絮，攓云护泊鸥。坠欢重觅地，风叶已蛩秋。
滕县作
作者：姚燮
朝代：清
体裁：古风

斜月惨将落，大漠尘头昏。回风递厖吠，始知前有村。细路入颇石，髡柳交其根。地气郁阴垢，到面凄若温。古屯撤春戍，石似饥马蹲。低檐接茅瓦，屋角高麦囤。荒舂乱野碓，宿火穿断门。居人劝餐饭，坏污错饮樽。努力强馋嚼，得饱安复论？驱车且前迈，蔼蔼明朝暾。群岚出遥秀，聊以清宿魂。
满庭芳·春夕月湖众乐亭观剧
作者：姚燮
朝代：清
体裁：词

酒棹喧花，水栏明夕，丽城小雨初过。浓寒避袂，春梦尽留他。斜月自依锦照，莺巢断，谁觅凄歌。空赢得，香深障浅，欢语听来多。良宵须易尽，金钱难买，愁问如何。早人随鹭散，烟冷摇波。堪有数枝杨柳，残烛底，弄影婆娑。归须未，杏垆双髻，迟我泛红螺。
满庭芳·红兰花吟馆消夏分咏得枇杷
作者：姚燮
朝代：清
体裁：词

蒂脱烟青，核含乳紫，催残春后韶华。蜡儿娇绝，纤露腻文纱。一树江南巷陌，曾香里、听拨琵琶。君知否，无忧扇影，合护莫愁家。何人工作赋，汉林旧树，多半栖鸦。剩金相玉质，鲜润堪夸。几误方回恨断，也风味、略带酸些。须还忆，濛濛帘卷，绿雪细吹花。
满江红·归舟东渡，江汐陡险，叩祷水仙祠下，傥得神护帆六十里，当如石帚酬巢湖姥制平韵满江红为迎送神曲，须臾舟抵浃，词亦成，调激音凉，宜以秦筝筑协之。
作者：姚燮
朝代：清
体裁：词

东津桃花，是夭矫，神龙所栖。美人兮，驭之欲下，佩珊来迟。流波何怨写珧瑟，乱云作态飏翠旗。问群仙、招宴在三神，还九疑。臣心白，烟水期。江浪黑，鼍蛟驰。动遥山瘦碧，若鬟若眉。大海朔浮暮光起，片帆东指风力回。更回看、彩霱间珠虹，天平垂。
满觉垄看桂花
作者：姚燮
朝代：清
体裁：古风

摅秋得真液，惭我衣垢多。斜日黄雪痕，堆满青髻螺。骚心惬天妙，所爱宁有阿。烟外樵斧声，来媚西风歌。交枝濯岚秀，逼影凉涧波。太古一胸聚，土脉千年和。月魂暗留驻，未忍扳其柯。扫叶携茗垆，此约当如何？
漪园
作者：姚燮
朝代：清
体裁：五言律诗

紧绿捎檐瓦，先疑暮色浑。暗藤搜雨息，凉芰妥鸥魂。一径独无叶，千峦都向门。喜吾衣上碧，袅作唾花痕。
漫与四章·其一
作者：姚燮
朝代：清
体裁：七言律诗

蛟虎山川冠海雄，天钤上浙更无东。钩援七省边防要，琛赆诸蛮贡舶通。十月寒衣闻拜赐，三年积庾未愁空。愿渠不借班家镞，立建清平汗马功。
漫与四章·其三
作者：姚燮
朝代：清
体裁：七言律诗

松茑攀援重本根，嗟哉釜底逐游魂。祥和不讳干戈气，枯朽都蒙雨露恩。何苦焦头称上客，底须黥面入军门？独缘北堠搴云望，两霍�潮去淼浑。
漫与四章·其二
作者：姚燮
朝代：清
体裁：七言律诗

戟幕樽罍白日徂，如何巧借卫身符？沿门追呼金钱急，绕堞传宣将士逋。君子六千悲猿鹤，潢池十万弄萑苻。从来激厉资明慎，莫道汾阳当代无。
漫与四章·其四
作者：姚燮
朝代：清
体裁：七言律诗

岂真重镇仗偏裨，未分危城布敌旗。上将虎头能食肉，荒舆马革尚传尸。天忧久抱谁遥慰？民力都颓赖急持。惭愧杜陵无善策，剪灯茅屋独吟诗。
潘丈德舆以诗留别长歌答之
作者：姚燮
朝代：清
体裁：古风

燕台七月扫阑暑，淮南江水知亦寒。飞鸿零落好毛羽，回翔欲去心不欢。虚堂飒飒飘初叶，斜日仓黄照颜色。凝神惨对寂无语，一语交生百呜咽。疏蝉在树钟鸣夕，迸作繁声共凄切。君既不获承平著作金马门，又不屑倖哀乞饭同王孙。苦缚科第误妻子，强折意气随车轮。年年出门春草绿，去去秋风白发新。眼前荣辱不自主，万古茫茫安复论？苍云溟渤天南起，下接黄沙拍河水。君弗复唱行路难，我亦愁心堕乡里。乡心别思相结纠，我归不得君难留。人生百岁几离合，眼前万事徒悠悠。
潘丈德舆招同孔继鑅江开沈肇熙吴大田张际亮鲁一同饮城南酒肆饯春
作者：姚燮
朝代：清
体裁：五言律诗

一年春又尽，明日事难知。良会此萍梗，深心共酒卮。情来不辞醉，欢在即缘悲。城角垂杨树，为谁绿满枝？
潘同年曾莹花卉画册
作者：姚燮
朝代：清
体裁：古风

晨悦集虚牖，园色新卉条。随往溢姿趣，未觉东风劳。灵思召春煦，百态安所逃？英英气为酝，盎盎神与超。寄于毫楮间，力捍真宰凋。边黄苟有知，俯首难自豪。
潞河二章·其一
作者：姚燮
朝代：清
体裁：古风

挂城出长河，一白色如练。不与浣尘衣，但与照尘面。荠原高青青，远道阻难见。窥渚惟独鸥，语樯有零燕。山川如浮云，过影不相恋。清景知何常，客游况云倦。
潞河二章·其二
作者：姚燮
朝代：清
体裁：古风

燕京雨十日，群涨归一河。南下如客心，瞬息千里过。客心水同逝，客行尚蹉跎。凭舷眄高阔，愁来纷益多。晚云弄微阴，残日含林阿。移舟就烟泊，遥夜还如何？
潮音洞
作者：姚燮
朝代：清
体裁：古风

扪壁缒龙湾，金沙砺齿齿。骇景动怖人，先令耳目死。巨犼天关蹲，不肯掉回尾。凿隙如两眸，其神注千里。披茑测下深，冻云削为底。倏有万片花，片片拍风起。上袂不可扑，透湿已及里。不知何代潮，蓄作石中髓。祗园千百林，照浪动瑶蕊。西面当阳晖，赩翕自成紫。林阴开海藏，天宝罗瑰诡。桑林浴日池，同此一源水。纳之石牖虚，不直半觚视。倒入天孔光，如星落参觜。仙籁琴敔交，玉韵佩珩委。轰阗作变声，出入杂鸮鬼。难于金刚坚，终不受摧靡。不然积石门，尧时已先毁。昔多投厓人，谓身供佛使。岂真凡肉躯，其生愧羊豕。气馁难止留，言旋及残晷。蹴烟踰断梁，寸心战秋苇。
澄灵涧
作者：姚燮
朝代：清
体裁：五言律诗

玉局三生梦，人间石铫泉。鍊心初夜月，洗耳再来禅。大海无真岸，空山有逝川。远公馀旧屐，谁结听琴缘？
瀛海驿为始皇求仙处
作者：姚燮
朝代：清
体裁：古风

幻惑极所至，抟土能黄金。海云在堂户，蓬莱或匪深。六王尽夭札，干戈已电扫。阿房营未成，白日照衰草。下寿无百年，冕衮厌卑小。混沌破昼夜，九野飞蜉蝣。往提崆峒剑，踏雾追青虬。东王西母在荒落，一勺沧波眼中涸。沙邱之魂犹未招，封禅文章后且作。
灌园中葵
作者：姚燮
朝代：清
体裁：五言律诗

小资培养法，莫怨雨愆期。愿夺遥山色，多添一尺枝。矮门潜掩蔽，乱影已葳蕤。病后伤春客，先撩蟋蟀思。
灯下挍录苏编修廷魁诗集即寄怀都中
作者：姚燮
朝代：清
体裁：七言律诗

儒者之言侠者风，壮吾夜气剑生虹。木天缉雅谁同座，大吕调琴是正宗。可忆荒山羁病马，近闻高峡亦流鸿。千家梦尾惊狂啸，独阁孤灯万角中。
灯下读汪明府仲洋诗
作者：姚燮
朝代：清
体裁：七言律诗

闻说成都汪大令，近将迁吏到苏台。乱馀妻子投荒草，老作文章称健才。短剑渡江秋月黑，平郊射雁朔风哀。吾狂谁砭撄心疾，仗尔诗篇揭翳开。
灯下读黎简民诗得四章·其一
作者：姚燮
朝代：清
体裁：古风

生早四十年，与君定为友。我有心中言，君心先我有。俗眼迷五色，弃之同破缶。当如岣嵝文，祇许万灵守。我心灵逊君，未肯让君手。强挽百石弓，不顾柳生肘。以矢赴的心，中亦有时偶。前身我或君，君授我如受。群障纷烟尘，挥之不值帚。一海东南通，遥遥奠君酒。
灯下读黎简民诗得四章·其三
作者：姚燮
朝代：清
体裁：古风

西樵为地枢，东樵对之碧。造化以二山，交凝作君魄。积诗如恒沙，云水互阖辟。每缘流变多，转使眼界窄。君生万古后，能出万古隙。众星孤月夺，两界一河画。灵均与少陵，抗君不君阨。大抵乐减哀，君穷与才极。命脉窥自天，世人那能测？畏君如畏霜，寒芒静相逼。幸我心如冰，棱棱尚能敌。
灯下读黎简民诗得四章·其二
作者：姚燮
朝代：清
体裁：古风

奠酒君不知，读诗君不闻。安得广漠风，吹醒天南魂。丛云莽无极，中有芙蓉村。芙蓉纵飘落，老干千年存。老干瘦如铁，下为君葬坟。罔两自惭丑，未敢窥黄昏。黄昏凄凄云，君吟哀如猿。寻君我以梦，通我君以神。誓为对垒交，面目何陈新？当嘘万物枯，在在生阳春。此意与君私，匪君吾谁论？
灯下读黎简民诗得四章·其四
作者：姚燮
朝代：清
体裁：古风

夜气闻山腥，坐我万丈潭。手握骊龙珠，百怪供穷探。若君临我侧，风髯飘以髟。两目睨日月，气和神则严。君为我魂魄，我为君史监。根株固纠结，镰刃无能芟。读之竟一烛，风力来助酣。起视苍莽中，天釜云如黬。但露孤星光，炯炯南斗南。掷我手中珠，高下芒相参。万事有犄角，谁来鼎之三？君知或我笑，笑我情亦甘。
灯船辞
作者：姚燮
朝代：清
体裁：古风

舵楼木兰舷沙棠，四周玉柱银鹅肪。阑干八摺玻瓈障，纠缠软碧搀流黄。船头红锦披旗枪，牡丹压绣幺凤翔。船尾列瓮花两行，窄帘齿齿如排簧。船身丈八华池方，罘罳窈窕开洞房。卢家玳瑁文杏梁，燕子交织蜘蛛杗。高灯低灯圆荷装，大小三百承以�。骊珠上掩牵牛芒，灵犀下发龙宫光。湖不得月天难霜，山无黯䨴波无凉。画桥斟酌春未央，菂心并坐宜鸳鸯。歌船酒船环一塘，船为亭榭塘为廊。明渠咫尺通星潢，谁从白地倾红墙？芙蓉勺药东西厢，蜜蜂衔尾蝴蝶狂。洞庭海南罗妙香，荃蘅虈蕙皆庸芳。邯郸下蔡名都倡，桃叶竹枝杜韦娘。飞鸾钗髻麻姑裳，步摇瑟瑟垂裲裆。非琼非翠非明珰，钩新索异穷饰妆。挨声呖呖搜宫商，笛孔自小筝弦长。掩回纨扇拈带囊，吐纳豆蔻含槟榔。就中惨绿人六郎，结群三五来周章。匝船十二屏风张，宫槃鸡笋官厨羊。玫瑰软具莺粟浆，雉枭喝斗昆崙觞。神女出洛灵妃湘，控扼巫峡摩高唐。魄能捉搦魂迷藏，魔军狐阵相敌当。万千游侠争一场，男眉女目勾狎忙。烘娇炙媚无堤防，要使群眼馋两旁。失心奚止羞耻亡，一船一夕兼金偿。百船百夕谁料量，向东逝水流汤汤。鹧鸪飘雨鸦斜阳，繁华世界温柔乡。青年灰烬白日炀，泡形幻影驰雷硠。来时欢悦归凄伤，直从梦底翻蒿邙。岂真结病深膏盲，名医莫索扁与仓。君不见有儒破屋陈缥缃，有妇蓬发持蚕筐。夜膏不继还然糠，明朝空釜愁无粮。
炙砚图为黄太守丈题
作者：姚燮
朝代：清
体裁：古风

人偶旷衣食，遂苦身寒饥。砚虽菽帛殊，寸念实与依。葵衣道人志勤苦，淬掌薰心茧爪距。青年磨砻到头白，几尽隃麋三百杵。光芒万丈抗李杜，病臂还能挽强弩。朔风满野城云凝，积雪在树河水冰。案头湘管冻欲秃，墨光浮砚生嶒崚。道人曰嘻吾如何，安能坐待春风和？拥毡笼帽听閒暇，驰驹白日空中过。铜钴炽炭如炙�，玉池麝气吹元波。槃礴长挥十百纸，不知天地寒嵯峨。当年画省鸣玉珂，綵笔曾倩宫嫔呵。归来田园事著作，犹与万古相切劘。人生闭门良足乐，嗟我江湖笔频橐。太白高峰对吟阁，凭几无人窣低幕。晓日曈曈语寒雀，隔水梅花自开落。明当归去效蛰坯，穷老终身亦不恶。
点绛唇·咏草用和靖叶
作者：姚燮
朝代：清
体裁：词

独凭高楼，相思远道愁难主。愁添何处。一夜江南雨。漠漠萋萋，生惹春光暮。黏天去。斜阳无数。尽是行人路。
点绛唇·青藕水榭观荷
作者：姚燮
朝代：清
体裁：词

罢按琼筝，碧栏夜悄人微醉。露天如水。月贮香心媚。粉靥回波，掩扇羞难避。风裳碎。只巢双翠，没个鸳鸯睡。
炼丹峰下仙井
作者：姚燮
朝代：清

神渊不宅龙，积蓄万年雨。酝作醍醐香，与僧养清苦。落叶秋不乾，云浆滴丹乳。一淬冰镜光，山鬟静相妩。石罂悬到根，大星浴如炬。但照莺凤游，不照蟪蛄语。
炼丹峰下仙井
作者：姚燮
朝代：清
体裁：古风

神渊不宅龙，积蓄万年雨。酝作醍醐香，与僧养清苦。落叶秋不乾，云浆滴丹乳。一淬冰镜光，山鬟静相妩。石罂悬到根，大星浴如炬。但照鸾凤游，不照蟪蛄语。
烛影摇红·春晚重饮人倚楼题壁
作者：姚燮
朝代：清
体裁：词

薄雨收尘，画堤影送斜阳骤。一帘风款飐红垆，垆上新丰酒。人似杨花去久。但杨枝、青青似旧。旧莺飞到，解甚相思，那般黄瘦。半晌凭栏，湿云卷尽横栏岫。晚青吹度隔蘋来，偏弄眉姿秀。短笛渔湾唱又。缕金歌、重堪闻否。抱觞未醉，一段闲情，已难消受。
烟霞洞二章·其一
作者：姚燮
朝代：清
体裁：七言律诗

天斧搜厓出秘魔，雷驱前部六丁呵。旃檀烟紫真香袅，菡萏心青古魄罗。地上飞尸云茁角，潭阴愁雨日回戈。文殊不说无生法，消蚀元精近已多。
烟霞洞二章·其二
作者：姚燮
朝代：清
体裁：七言律诗

飒飒枯枝响玉髇，瘦峰如笋卓青骹。缒藤海眼探龙藏，佩钺松心断虎巢。明水半盂真宰鉴，浑仪一握泰西包。僧眉如雪长过耳，老与空钟守烂匏。
焚香
作者：姚燮
朝代：清
体裁：七言律诗

密竹交帘翳未开，薄衫纤影袅明瑰。虚堂静日斋心坐，冷坞閒蜂索气来。离垢有天春咫尺，真人可想玉楼台。漫参色界青莲偈，华井于今有劫灰。
煨芋
作者：姚燮
朝代：清
体裁：古风

铁箸挑宿灰，竹炉试晨炭。颗颗黄头焦，累累白石烂。香气领纡郁，火候酌暄熯。玉肤褪云绵，金丸脱星弹。残年支拄过，山厨咄嗟办。不羡东坡羹，且共邺侯饭。
煮泉
作者：姚燮
朝代：清
体裁：七言律诗

疑与参寥斗石泉，洼匏博得一泓宽。铁磨石藓黏肤瘦，玉斲冰梅嚼齿寒。丹灶砂抟龙饼细，红垆火炙麝烟乾。任渠风雪黄州路，入勺天浆濯梦安。
煮药
作者：姚燮
朝代：清
体裁：七言律诗

密灶无烟榾柮轻，帘眉月白夜方晴。例援枢素参中候，法准铅丹验小成。腻得春田膏露气，静闻天水濯云声。凭伊羽客清如鹤，煖酒芝坛弄玉笙。
燕
作者：姚燮
朝代：清
体裁：五言律诗

花破雨捎燕，弱情禁得春。断云宜约怨，病女肯分嗔？芳草迷归路，江关忆故人。画梁萦暗碧，不是旧歌尘。
燕二章·其一
作者：姚燮
朝代：清
体裁：五言律诗

燕飞何仄仄，苦尔亦离家。高城已无柳，朱门今宿鸦。长安有春色，不似故园花。辜负二三月，吾怜尔计差。
燕二章·其二
作者：姚燮
朝代：清
体裁：五言律诗

娇语抑何怨，尔来投我衣。岂忘春色晚，犹向碧空飞。陌路多芳草，沙天满夕晖。东风不相爱，故侣看疏稀。
燕来
作者：姚燮
朝代：清
体裁：五言律诗

燕来托吾屋，吾亦托人居。可托何嫌陋，相安已胜初。拓墙容乱草，分箧理残书。几辈投林莽，东望海县墟。
爆栗
作者：姚燮
朝代：清
体裁：古风

剔毛罗矮筐，搀砂入圆釜。炙色紫苞润，迸缝黄肉吐。桐筴撶热云，松气飒乾雨。汴种分巨纤，燕价论升斞。分浆需饴甘，泥舌笑榛苦。欢应童稚争，健可老病补。
牡丹
作者：姚燮
朝代：清
体裁：七言律诗

十万连钱闹玉骢，滥将小草厕芎藭。楼台锦旭开仙界，姚魏天潢衍洛中。藩府自存名贵气，女郎饶有大家风。未须重谱沈香恨，三叠清平曲已终。
物藏
作者：姚燮
朝代：清
体裁：五言律诗

物藏天意逸，秋去客心平。转觉海山阔，都蠲萧瑟声。寂林能守梦，落日未妨情。尔鸟巢无恙，查查为底鸣？
独吟
作者：姚燮
朝代：清
体裁：五言律诗

高棂天作水，叶尽有横桠。梦醒愁难醒，独吟还独嗟。候鸡延海旭，老豆蔓墙花。泱漭吾何系，横矶自钓艖。
独听
作者：姚燮
朝代：清
体裁：五言律诗

檐高星出河，风远竹生波。独听大江汐，谁搴木末萝？孤灯持道气，素壁写天和。未待逢秋序，秋心蓄已多。
独坐三章·其一
作者：姚燮
朝代：清
体裁：五言律诗

闲心同守陴，独坐仗无驰。炯尔寸光发，差然万象卑。江沙明一鸟，檐月捩横枝。四旋虚车柄，相矜在约軧。
独坐三章·其三
作者：姚燮
朝代：清
体裁：五言律诗

汎然流断苇，那识水无垠？江势凭宗海，湔氐自有岷。跳梁羞黠鼠，捃手笑劳薪。何所师蒙拙，遐哉圯上人。
独坐三章·其二
作者：姚燮
朝代：清
体裁：五言律诗

祓兰堪换骨，投秽惜渠蝉。蔽翳交奇色，黄唐梦古年。火焚大槐树，风劫小游仙。逝者眼中水，驱之耳后鸢。
独坐吟
作者：姚燮
朝代：清
体裁：古风

茶阴独坐山窗寂，山窗无尘日初直。山光十丈落松几，山鸟飞来语窗隙。山香浥浥远海静，松气娟娟午天碧。碧痕萦回上襟带，洁不忍唾腻难拭。邻女骑墙摘豆花，昨夜霜灯闻尔织。碧桃那解春阳愁，老与空山媚颜色。可怜独客有猿心，但抱青萝泣幽夕。青萝结带带百结，帝子不来楚天阔，空山之猿常脉脉。
独坐有得
作者：姚燮
朝代：清
体裁：七言律诗

径藓分阴到蛎墙，鸟雏立竹待群翔。困心家事抛吟事，涩眼云光夺楮光。荦确难扪生石意，沈冥可住即天乡。隔门城堞江岚满，下有寒流上夕阳。
独居写简王丈坤二章·其一
作者：姚燮
朝代：清
体裁：七言律诗

江海西风怕逐鸥，独居穷巷耐深秋。残灯炯炯眠听蟀，落月沈沈醉倚楼。禅语防蒙云雾障，仙心未杂薜萝愁。何当整理青琴缦，白石苍松订梦游。
独居写简王丈坤二章·其二
作者：姚燮
朝代：清
体裁：七言律诗

先生大隐古无怀，小足蔬鱼未禁斋。留月拟裁赊酒券，款春重选乞花牌。东山晚翠晴逾好，南院初梅约未乖。我喜病馀蓬鬓妇，近能剪箬制轻鞋。
独居行
作者：姚燮
朝代：清
体裁：古风

天霜不严菜甲短，瓮米无多酒难满。独居憔悴寡善谋，绕郭荒山刺穷眼。开门告人面颜赧，闭门读书心气愞。策鳌溟涬思远驰，一寸青葹苦中卷。屋楞过声何哑哑，蔽风落叶驱病鸦。灯残有月照空壁，吾影与树争槎枒。吾抱积惭还自嗟，亦有良朋天之涯。大江不放梦魂去，至今庾岭愁梅花。十年揽世艰一饭，弃唾谁甘拾屠贩？颇矜身命保亲孥，敢曰乾坤坐忧患。昏昏长夜接清旦，疏钟一鸣冻云散。胶胶屋角鸡欲啼，唧唧床头鼠犹窜。白日铄金金铄颜，奔厓樵子多劳肩。乱薪拉杂付一炬，伏龟隐鹤宜大年。安生梅福今果仙，胡不游戏来人间？只输冷雀窥琴几，听我凄弹幽涧泉。
独居谣四解
作者：姚燮
朝代：清
体裁：四言诗

飘风千里，流云未已。座闻清歌，投袂而起。出门逡巡，还入我户。彼饴之甘，安知荼苦？远山绵峨，横川自波。群燕来下，柳枝不多。夫君未还，贞守谁信？春风独居，委颜于镜。
独梦
作者：姚燮
朝代：清
体裁：七言律诗

斜月关山迥暮愁，谁怜独梦警残篝？大江水气凉当枕，秃树霜枝影在楼。底许定心持定籁，难将閒迹侣閒鸥。潜阴养晦真潦草，惨澹年华惜佩钩。
独漉篇
作者：姚燮
朝代：清
体裁：古风

独漉独漉，水深泥浊。泥浊沾人衣，水深没马蹄。马心日向北，人心日向南。人行近乡里，马行何以堪？蓬莱在海，上天无梯。明月东上，落日自西。撷兰为佩，过春不芳。星河若昼，栖乌夜翔。独漉复独漉，车轮生四角。昔往杨柳青，今来麦田绿，杳不知余怀之安托？其或驱洪厓而鞭浮邱，呼吸六合驾万古，寸心太始同遨游。
独眠
作者：姚燮
朝代：清
体裁：七言律诗

独眠窄院似江舲，但有垂帘不障屏。月到帐心花影白，梦看天色水光青。乍来风响参鸣雁，寄我乡愁落大溟。料得此时吾屋外，荻花鸥渚有疏星。
独行过夹田桥遇郡中逃兵自横山来
作者：姚燮
朝代：清
体裁：古风

急情逼我行，冒砾忘瘢胝。明知大事去，犹作平安期。决眦望东云，垂天旷无依。下凝深黯光，不见一鸟飞。颇传哀泽鸿，多受罗网鞿。相势或远飏，苍莽究何归？忠襄有名裔，赤角森神骓。夙昔百战身，能振天山堕。胡竟懦气乘，坐视万屋灰。闻率麾下军，纵辔先远驰。宜使敌势閒，不捣遂登陴。斯时百里中，何地堪立锥？但听愁哭声，隐隐风头吹。绕渡多逸兵，弓刀弃如遗。仓卒不择路，未识行何之。消息畏探问，孑影顾可悲。性命苟尽存，复何惜流离？平川静漂叶，海气蒙午晖。唤渡吾独东，往蹴虎口危。
独酌有得即寄林五司马朝聘冯三明府翊
作者：姚燮
朝代：清
体裁：七言律诗

贱儒身废适何之，穷巷如岩守亦宜。气得天舒堪养度，花期人眷未含姿。居仍饱煖惭庸福，泪与河山洗剩悲。难得春阴冲漠甚，不为尘累到吾卮。
独雀吟
作者：姚燮
朝代：清
体裁：古风

枯林缘岸曲，柯条互侧倾。朔风起相搏，窸窣微有声。觅巢归独雀，日落难为情。寒重羽无力，堕地迫哀鸣。丛阴罨遥阜，朱实垂橘橙。托身良有所，缩翅畏就营。霜严匪所虑，恐受罗网惊。
独饮寓斋藤花下
作者：姚燮
朝代：清
体裁：七言律诗

络叶彯藤万帚花，小楼平对远山遮。渟渟泓水摇烟影，袅袅疏襟走日华。今晓帘阴堆暗絮，隔樽虫翅堕轻纱。缬吾醉眼天如黛，黛色天青是叶斜。
狮子林
作者：姚燮
朝代：清
体裁：古风

昔闻狮林奇，高与梵宫埒。卓地逾寻丈，摩天自�嵲。灵迹偶一经，神工嗟独绝。始入道萦纡，少停情�兀。万窍蜂络房，七盘蚁缘垤。空罅知下凹，回磴翻上岊。侧窦光渐通，下步涧忽截。晦明互俄时，东西移寸辙。久旋路每重，覆行径疑别。势危基赖安，奥穷境转澈。虚廊拂晴筠，平沼交文缬。夕景斜垣沈，风林过鸟瞥。流缅生古欢，清閟渺高节。孤心何介贞，千载此蕴结。
狮子林
作者：姚燮
朝代：清

昔闻狮林奇，高与梵宫埒。卓地逾寻丈，摩天自𡽱嵲。灵迹偶一经，神工嗟独绝。始入道萦纡，少停情𡰈兀。万窍蜂络房，七盘蚁缘垤。空罅知下凹，回磴翻上岊。侧窦光渐通，下步涧忽截。晦明互俄时，东西移寸辙。久旋路每重，覆行径疑别。势危基赖安，奥穷境转澈。虚廊拂晴筠，平沼交文缬。夕景斜垣沈，风林过鸟瞥。流缅生古欢，清閟渺高节。孤心何介贞，千载此蕴结。
猎虎曲
作者：姚燮
朝代：清
体裁：古风

猎虎猎虎，子无强弩。子有强弩虎有距，不愁虎生距，但愁狐假威。髑髅载面秋萝衣，拥蓬作髻低压眉，山鬼啾唧行相随。子无弩，弗猎虎，狐狸吹火虎伥舞。高楸阴阴鬼相语，白日当天照凄雨。
猫儿戏
作者：姚燮
朝代：清
体裁：四言诗

其形至雏，其性至黠。居然自优，能狚能鹘。三寸之烛，八尺之�。鼓之舞之，其乐于于。幼则用怜，长则用弃。色虽善魔，往将谁媚。猫儿猫儿，假豹之皮。去豹之皮，群鼠相欺。
猫六十韵
作者：姚燮
朝代：清
体裁：五言排律

种类生天竺，谁云乞未须？威名崇鼠将，小字锡狸奴。肉煖三分麝，身圆二尺乌。线睛垂灼烁，锯耳验模䊀。面洗波倾白，唇掀坎相朱。卷毛星火溜，拱手骇声呼。锦带新驯凤，琼花旧号騟。品题红拨重，颜色紫英殊。唐世昆崙姐，虞家白雪姑。青骢传段记，玉狻缋张图。獴�奔逾捷，麒麟守太愚。鱼投穿细柳，盐聘裹香菰。引到潇湘竹，醺残薄荷酥。綵糕重九菊，红缕寸三�。蜂院探香悄，蚕床坐影臞。晓蹲蕉叶懒，午蹴牡丹孤。损碧苔移锈，争黄果落腴。舐丹窥铁鼎，饲饭击铜盂。粉鼻垂涎否，霜眉入画无。淡描秋菡萏，甜梦锦�毹。煤黑常蹲灶，笺翻每搅厨。窃来寒食饵，避入女郎襦。暖昼拖酣蝶，残更攫狡鼯。上怀应主认，学叫笑儿娱。词阁窥吟悄，妆楼伴绣趺。弄娇红捍杖，引戏绿纱幮。难禁沿邻走，还教避客趋。暮防门外闭，夜屡枕边喁。失已经三日，寻还及四衢。壁空贫不厌，宵永守频劬。羹泼招伊净，家移带与俱。作文谁嫚骂，草檄敢轻诛？画地三爻卜，撩天四脚跔。化形成蝙蝠，拟状类狸貙。驿寺衾传句，金山纸掷符。迎神勤拜祝，蓄鬼任揶揄。武后嗟伤鹉，萧妃骂扼鼩。铁笼庄浪道，绮褥写经湖。金锁蕤句足，琉璃瓮触肤。庐州能化佛，仙洞恨看炉。孔子停琴听，昌黎对乳吁。作妖谭白老，兆谶答徐巫。谑浪空投谞，微言妙讽卢。求秦聊免获，比李亦何辜？兰若司双钥，平陵幻五铢。数金商价值，三昧识伊蒲。狮吼摧谁胆，龙腾化彼躯。防欺吟鲁直，忍齧诘潜夫。义本关苗害，形看上树痀。寅人逢受尅，未月浴除污。骨本封侯重，肠讥痛饮枯。鞭箠投已裂，牙爪梦非谀。哥号天坛诵，王名异域驱。四时形相别，五德论谈迂。不克供其职，奚教缩且逋？戌侪旌感孝，子肖问当途。误食应防癞，堆绵岂患痡？百钱刘向议，十玩武宗摹。袪愤情偏好，从阴类弗渝。抒笺题未竟，觅食过庭梧。
猿
作者：姚燮
朝代：清
体裁：五言律诗

凉气逼秋深，哀吟续苦吟。空山辞世累，枯木寄禅心。屈子知何怨，巫姬不可寻。高峰横笛处，萝叶自阴阴。
玉京谣·饮留仙阁，用吴梦窗夷则商犯无射宫调，即题壁。
作者：姚燮
朝代：清
体裁：词

发短惭新草，冷客无春，那记花朝过。静日佳山，高楼留饮差可。看幂历、烟满杨枝，有困雨、黄鹂深坐。声啼破。撩他乱絮，樽前飘堕。阑衫几著香尘，涴唱吴箫，借渐离筑和。贮酒深肠，空馀愁泪包裹。奈荡人、帘底微飔，狎病后、醉魂难妥。归去么。扶上画桥灯舸。
玉几山
作者：姚燮
朝代：清
体裁：五言律诗

豢虬乘佛睡，委辔向尘中。大海回春绿，初星隐阙红。道存心许纳，天远目难穷。倦且南崦息，芝坛有碧茸。
玉清阁题壁补和厉山人
作者：姚燮
朝代：清
体裁：五言律诗

风净皆荷气，云垂有玉痕。上方天易晓，太古梦无昏。斗壁镌龙象，烟巢定鹤魂。任渠松影外，日月走浑浑。
玉漏迟·题陈八二山空房对月图
作者：姚燮
朝代：清
体裁：词

为谁吟思苦。初凉夜气，最深庭宇。梦断仙云，鹤在琼楼何处。记否回栏倚并，点衫上、桐花如雨。堪剩许。背奁冷照，移来偏屡。剧怜瘦减潘郎，寄碧海青天，此情终古。镜样空圆，眉样也因谁妩。者夕孤衾况味，算拚与愁蛩低诉。声未住。墙阴又鸣邻杵。
玉虎
作者：姚燮
朝代：清
体裁：古风

玉虎喑不鸣，铜龙炯无睡。墙苔逼霜白，檐花转灯翠。琼声烟在楼，漪影月当袂。沈麝吹古芬，幺凤入清吹。新态穷姽婳，至曼发明媚。夜气群象凝，天韬寸心缋。
玉连环影
作者：姚燮
朝代：清
体裁：词

人瘦。媚眼明波溜。浅浅帘栊，横隔深深柳。一丝丝。一枝枝。撩得翠长青短两边思。
王上舍电章乐愚轩席上听吴伶歌
作者：姚燮
朝代：清
体裁：古风

天门飞鞚停华鸾，湘篁绿瘦风漪寒。小姑无郎怨山黛，背灯狎梦携琅玕。蝴蝶醺然贴花影，雪气弹肤不如冷。繁弦蟋蟀凄管乌，画烛楼台几人醒。眼前芳绪抽正长，江南春烟蘅芜香。深樽未使意沈匿，屏风面面通玉潢。灵眸四转珠散光，去筵一丈无留霜。旖旎束缚难为狂，月魄自定云魂忙。歌残夜悄更续酒，兰息吹温客争受。苦余荦确胸有冰，亦化轻飔媚纤柳。
王江泾
作者：姚燮
朝代：清
体裁：五言律诗

野横天界阔，春入客心閒。风日大开霁，东南微见山。波云青自定，沙草绿初还。引赏思良酌，寻沽泊鹭湾。
王淑姑诗
作者：姚燮
朝代：清
体裁：古风

月在中，井水明，匪井水之明，姑之心。今日为王氏姑，明日为李家妇。茑萝系乔枝，同心誓相守。金镮双威甤，母欲夺之。金镮不可断，姑心不可转。金镮可断，井水可浊。姑心不可转，姑身不可辱。母知有姑，姑知有夫。鸳鸯铩其羽，安能傍鸥语？生不同室，死或同穴。井水之清，金镮之贞。
王湘州画灵石旅舍图为杨星曜题
作者：姚燮
朝代：清
体裁：古风

定襄告捷六合平，斯时扶馀方用兵。仓皇灵石一杯酒，天意早遂风云盟。湘州画笔极妍古，积雪严寒写穷旅。天人一妹翩何妩，鬒影吹烟目能语。就中一客高据床，双瞳闪睒髯戟张。探囊匕首沥人血，群星夜黯河云昂。新义之甥李景武，骨相峥嵘可食虎。茅堂桦烛携红袖，眷属天涯忽萍聚。江陵甲马筹刍粮，宫邸鸳鸯散歌舞。汾阳王气方郁蒸，挥手且作西南行。几州狐鼠乱残局，三原熊鸟骄连营。夫婿封侯阿兄贵，回首杨花泊春泪。记否红衣并玉鞯，晓月昏沙驮残醉。旄头入海櫜玉弓，文皇赐履章华宫。谁知草昧开天下，却数红颜第一功。
王营晓发
作者：姚燮
朝代：清
体裁：七言绝句

马足河声拥梦飞，南云渐白北星稀。回风掠地沙如雪，吹作寒花上客衣。
王麓台秋山红树图为家六榆明经题
作者：姚燮
朝代：清
体裁：古风

司农家法守奉常，画笔突过琅玡王。上探元化著翰墨，特抒理奥为形相。营邱骨干大痴法，少时得髓便自强。内廷簪笔充供奉，润色天采卓煌煌。纸材宣德墨嘉树，神之所驶心飞扬。脱其凡习出沈着，有如魔杵持金刚。兹图洒落能郁苍，谁凌九疑俯大湘？平波衍媚翠初沐，鸭凫不乱藻荇香。灵根巉削拄平岫，远脉迤逦收危冈。云澜荡漾散金碧，树枝高下骈丹黄。将沈未沈有残照，若断不断疑石梁。天门窈窕广眉佛，瑶宫旖旎仙姝妆。统观大势极凝鍊，知由厚蕴中礴磅。不写秋貌写秋意，感我心腑生清凉。乃稽款题识所自，当为应诏开琳琅。遥知天子抚玉几，龙威坐省南书房。黼扆屏障半公手，赐诗遂得荣图章。弟子唐赵亦能事，但于清浊争否臧。何时流落向人世，尺楮直许千金颃。吾家云东夙好古，示我百轴陈缥缃。独于此卷重拂拭，如披众宿辉银潢。平生所见半赝本，区区古欲多难偿。只今十日不厌读，梦寐亦接霞虹光。匡庐台宕在天地，愧使云水成沧桑。
玩花池
作者：姚燮
朝代：清
体裁：古风

滴滴真珠红，泛泛木兰艇。吴王几度看花来，一醉春风沈不醒。春风去，春梦阑。美人化作白蝴蝶，夕阳下影何珊珊。桃花落尽无枝宿，月上菰蒲晚露寒。
玲珑四犯·咏七巧图
作者：姚燮
朝代：清
体裁：词

斗角钩心，仿股直弦斜，裁就钿表。一卷闲云，花样别翻新妙。那夕乞向天孙，恁慧解、欠三分到。等绣鸳、度与金针，须值藕心聪皎。午窗清课犀奁悄。伴瓜仁，卐纹排小。天然二五称佳偶，拚几回颠倒。谁道片段不成，只顷刻、楼台琼造。更合交枝玉，应堪撩得，倩娘微笑。
玲珑四犯·寂市
作者：姚燮
朝代：清
体裁：词

结堡陋村，攒闾偏郭，居民聊事生产。望旂三五叶，乱柳相飘绾。盘飧苦难猝辨，剩堆笼、宿雨零苋。饼灶妪閒，酒垆佣睡，饥雀渐飞散。铜街递、圜平衍。有锦衣侠贾，筹亿持万。晓烟金气结，夜火珠虹烂。寻常博得妻孥饱，恰隐仗、肩筐传贩。天又晚。听灯栅、盲词消懒。
玲珑四犯·寂市
作者：姚燮
朝代：清
体裁：词

结堡陋村，攒闾偏郭，居民聊事生产。望旗三五叶，乱柳相飘绾。
盘飧苦难猝辨，剩堆笼、宿雨零苋。饼灶妪闲，酒垆佣睡，饥雀渐飞散。
铜街递、圜平衍。有锦衣侠贾，筹亿持万。晓烟金气结，夜火珠虹烂。
寻常博得妻孥饱，恰隐仗、肩筐传贩。天又晚。听灯栅、盲词消懒。
玲珑四犯·簟痕依竹屋体
作者：姚燮
朝代：清
体裁：词

滑甚桃笙，叠八尺珊瑚，尘未容渍。展向琼铺，微砑画苔纹碎。记否药磴春酣，沁袖角、露华浓翠。又背人，竹影侵来，荡得月魂灵水。慢教诗妓持蝇拂，早鱼鳞、泛上秋意。湘江断梦谁寻雨，红凝半函残泪。藕叶悄卷夜凉，认一般，愁烟难洗。让玉猧、绣闼偷眠，消受汗花香腻。
玲珑四犯·钱塘舟中听桂香女士琵琶
作者：姚燮
朝代：清
体裁：词

画桨柳心，凉篝烟隙，时光如许须醉。拢弦声乍动，满座飞蛾翠。弦耶一条条碎。是愁耶、一声声泪。万里思乡，三秋惜别，多少客无寐。开帘望、江天雾。有江云曳鸟，江月窥水。树深孤塔出，沙远群山媚。西陵明夜疏篷枕，定有梦、依依来此。怀未已。听残响、泠泠又起。
珍珠帘
作者：姚燮
朝代：清
体裁：词

衔花燕子飞无语，感春人、如影鬟烟飘后。水阁平窥，芟了倚船纤柳。响箔驼钩尘罥上，况箔底、断衫零袖。知否。有樊川憔悴，风情非旧。惆怅东风回首。悔长春不种，种来红豆。误过楝花天，到熟樱时候。漠漠西泠桥上雨，乍相见、梦中眉瘦。醒又。坠枕函斜月，湿云凉皱。
珍珠帘·客园夏日感兴
作者：姚燮
朝代：清
体裁：词

画梁春燕多归去。只离人、误过樱桃时序。听老鹁鸠啼，有冷烟飘许。薄翠侵衣苔色润，正洒罢、一天梅雨。当户。展几叶芭蕉，恰遮山住。谁诉。黯寂吟怀，漫登楼望极，夕阳平楚。絮草远微茫，唱贺家词句。流水柴门新藕绿，可梦约、江鸥寻否。延伫。又敛尽残云，挂蟾高树。
珠兰
作者：姚燮
朝代：清
体裁：五言律诗

香粟佛天饭，蕊珠仙界衣。托名应自贵，含蕾再难微。荡子甘心与，村娘愧发稀。一春清素愿，消受露华霏。
珠明寺
作者：姚燮
朝代：清
体裁：五言律诗

侯王无遗殿，城阙满斜曛。巀嵲何年寺，荒凉隔市氛。林光浮宿雨，钟响动高云。寮静僧初散，庭閒草自薰。
珠湖渔隐图为阮亨题
作者：姚燮
朝代：清
体裁：古风

远山出烟媚平绿，柳角閒鸥试春浴。水廊十二通委宛，下有红鳞三十六。美人手持珊瑚竿，明月作饵珠光寒。不钓名利钓万古，君形无役神故全。谓因遗世托幽郁，高文久与台星悬。蓬瀛天际玉昆贵，弟在琅环亦散仙。
琉璃厂元夕观烟火效长吉体
作者：姚燮
朝代：清
体裁：七言律诗

蟾镜春悬翡翠梢，玉烟夜飐海棠巢。峡门龙女鞭飞电，天渚星媊撒幻泡。青毂六萌驰蛱蝶，朱縆百丈罥蟏蛸。海城今夕鳌山社，十二虹眉画碧旓。
琐窗寒·潇湘绿绮窗
作者：姚燮
朝代：清
体裁：词

画箔三楹，冰纱六槅，那边窗户。诗残梦瘦，定有凉云遮絮。况濛濛、绿阴未消，悄来一鴂烟心语。可砌篁添种，相邀佳士，买春听雨。休误。斜阳度。认凝上遥漪，锦篝润许。蜻蛉串羽。几被帘丝碍去。漫横琴、迢忆汉妃，凌波翠袜无恙否。剩幽香、入幅梅枝，夕月含微素。
琐窗寒·牵牛花
作者：姚燮
朝代：清
体裁：词

浅晕鞓红，圆洼盏碧，蔓丝斜络。攕香乍吐，恁受断烟凉着。敢黄姑、红墙怨深，露华点泪罗衣薄。怕粉阑灯灺，葹心易卷，瘦无多搦。篱脚。秋风弱。照水影娟娟，玉河一角。缫车响月，懒妇含愁相约。更萧娘、斜簪翠鬟，绿幺颤凤隔珠箔。逗相思、七夕针期，唱到夜飞鹊。
琐窗寒·空闺
作者：姚燮
朝代：清
体裁：词

绿又阴阴，重帘静窣，奈无人个。蟏尘罥网，尚飐几丝绒唾。认分明、花朝梦回，贴奁解鬓提梳坐。恁小桃待绽，风鹃声紧，丽韶催过。无那。金鱼锁。任蠹蚀鞋香，雁抛钿朵。残棉断粒，最苦狸寒莺饿。罨银床、秋梧自鸣，更无杼柚相应和。怕眠时、独影凄凉，掩却霜篝火。
琐窗寒·过灵芬馆，追吊郭频伽先生，用玉田悼中仙词韵。
作者：姚燮
朝代：清
体裁：词

瓦砚生苔，尘琴闭轸，暮寒帘外。莺疏燕老，几负好花春里。料当时、侧帽自吟，曼声细荡风丝碎。问蘅芜梦断，谁还解得，玉田幽致。一寸缠绵意。付杜曲钗裙，秣陵烟水。情天生汝，须不作、秋坟才鬼。但平生、吾未识君，不知何自凄然泪。剩门前、塔火钟声，冻云低乱苇。
琴德
作者：姚燮
朝代：清
体裁：四言诗

琴德以默，柷响在和。含其幽郁，激为抗歌。平川邈碧，北山峨峨。思远若近，怅望则那。
琴想
作者：姚燮
朝代：清
体裁：五言律诗

琴想澹含隽，灵天导古游。四山明益迥，独鹤峻谁俦？謦欬通神鬼，纷更谢马牛。乾坤无尽碧，横我寸眉秋。
琵琶仙
作者：姚燮
朝代：清
体裁：词

张态辞家，抱酸味、一点湘梅青豆。怜恁瑟瑟啼珠，凄零满衫袖。须莫使、佳春病过，絮般弱、燕般消瘦。夜雨重帘，桃花二月，容易红僽。要留听、琼树欢歌，倩屏背、雏鹦赚开口。谁料落弦秋响，似台城衰柳。风隔幕、琴弹画鹄，妒玉魫、绮梦圆就。漫把解曲龙津、只供传酒。
琵琶仙
作者：姚燮
朝代：清
体裁：词

白石重来，总无那、曲里风情黯息。江上凉雨微吹，帘钩挂初夕。残柳外、楼台似旧，甚添上、水云愁碧。晚絮驮莺，春弦叶鹧，佳丽空忆。但飞到、天角孤鸿，弄秋语、凄寒向芦荻。撩起荻阴渔管，唱西风无力。烟桨远、兜娘千里，倚画栏、目断回汐。又见东岘斜晖，淡黄遥射。
琵琶仙·客筵同任竹君、丁韵琴、蔡容庄听琵琶即事
作者：姚燮
朝代：清
体裁：词

深斝垂灯，似前度、选梦江南时节。蝉鬓低颤湘花，秋衫唾凉雪。谁耐听、鹍弦醉里，更搀上、暗风呜咽。楚客萍飘，吴娘絮泊，幽怨都揭。且拚此、帘幕深沉，倚憨碧、娇红写春悦。门外一川山影，弄疏云淡月。三两树、凄乌断柳，拂画船、几缕烟结。早又人醉香残，晓鸡催别。
琵琶仙·郁湾舟晓
作者：姚燮
朝代：清
体裁：词

孤枕天涯，醒残梦、听打春湾潮桨。云影波影之间，空翠逼朝爽。阑宿雨、凉晞动色，媚疏峦、湿鬟三两。柳港风鹂，茨田水鹭，帆背来往。敞篷叶、摊卷横杯，更宽袜、科巾发纡唱。谁信些时狂态，惹渔童拍掌。风过也、舷唇霭净，尽绿摇、满袖蘋浪。为问西塞桃花，子同无恙。
瑞云庵
作者：姚燮
朝代：清
体裁：五言律诗

屐苦游山�，名蓝憩午晴。藓光缘蝶翅，茶气噤蝉声。斗阁云眉罥，癯禅水衲清。松寮孤榻暗，留梦过钟鸣。
瑞香花
作者：姚燮
朝代：清
体裁：五言律诗

生愁人醉死，不肯十分红。夜烛怨清蜡，晓窗怜唾绒。抽香缠暗露，掩盼避颠风。灯节游街女，新腔鼓调工。
瑞鹤仙·寄寿松江钱鼎卿，依史邦卿体。
作者：姚燮
朝代：清
体裁：词

九峰天杪翠。定中有神楼，乳花兰绮。飧云羡门子。漫寒嚼霜槃，苜根秋味。横经负耒。更啸傲、柴霜杖履。待看他、雏凤儿孙，掇取玉堂科第。犹记。垩樨馆鹤，饵粟拯鸿，练军防蚁。韦袍隐吏。空山业，自名贵。尽左乔右偓，琳霄注籍，修到丹颅碧髓。况文章、万丈招摇，斗南星气。
瑞鹤仙·题六舟上人庐山行脚图
作者：姚燮
朝代：清
体裁：词

万萝天际卷。负破箬残包，孤吟须倦。匡君翠眉展。定别来还识，画中人面。陶碑米砚。几雨剔、烟挲寻遍。拂微茫、帆树斜阳，袖底蠡湖杯浅。曾见。九屏送鹤，三峡飞虹，五峰回雁。秋疏磬断。云箐外，一筇远。但风流巾屐，社莲散久，蒲笋谁供行馔。好归来、栖梦南屏，夜窗横卷。
瑶华·孤山观梅
作者：姚燮
朝代：清
体裁：词

亭虚浥翠，阁小巢春，只西溪须让。回峦背涧，看不足、素素红红新样。东风旖旎，似描出、月鬟云氅。算老仙眷属风流，清瘦至今无恙。无端吹雨苍苔，又鸟语幽闲，湖气疏爽。疑昏疑晓，但漠漠、和水和烟摇晃。霜天一阕，莫倚向、石阑干唱。恐旧时香影吟魂，茬苒鹤边来傍。
瑶华·桂香馆木犀盛开已沉东雨乍回西照香深山远翠明鸟啼与倩笙坐酌其下迟凤卿未来。
作者：姚燮
朝代：清
体裁：词

断岚迥合，湿露遥沉，弄夕光明媚。满庭凉霰，秋淡淡，十二明珰横翠。隔烟潮白，要筛得、花魂如水。怕碧天、幺凤飞来，褪了苔根粉蕊。昨宵枕角愁听，问若个吹笙，华月浮地。枝疏照斝，黄雪影、欲向酒心吹起。秋千池阁，还忆否、露边横髻。剩今宵、薄袖阑干，只有攕鸾同倚。
瑶台第一层·沃洲陈春棹倡寸鱼园十咏诗徵和，同小谱诸君分赋寄之得凌虚台
作者：姚燮
朝代：清
体裁：词

鸱尾檐虚，天半插，三层画影高。移青入幔，南明萝瀑，东峁松涛。寒云千叠翠，更夕阳、回雁迢迢。俯无地，甚赧虹粘雨，金碧凌歊。秋宵。玉河咫尺，酒醒几度擪琼箫。鹤呼支遁，鸾停太白，笑语仙曹。不知人世近，任眼前、秋梦萧骚。坐清寥。想星垂银络，露湿铢袍。
瑶花·代怨
作者：姚燮
朝代：清
体裁：词

更番梦觑。过几重墙，又几重烟树。红阑树隔，帘密密、何处是君留处。可怜蚕瘦，还紧把、柔丝缠住。向凄凉、婪尾歌边，消受断云零雨。南楼夜月春圆，问细语盟香，曾记前度。迢迢静夜，灯照枕、试想谁甜谁苦。玉腰花贼，甚惯瞰、东风歧路。倩桃枝、招尔归来，翻被杨花催去。
瓜州
作者：姚燮
朝代：清
体裁：古风

江近景且郁，流急棹偏缓。养意溢春象，破睡惬晨眄。杂树泫蓬勃，低草与回展。疑有山翠沈，转觉水光浅。束苇分紫根，罱蛤下青笕。雨止蔼逾洁，风过气能善。石城络河闸，潮撼昔中断。但馀破碎形，到岸势停限。采石相尻背，广陵此唇齴。谁怜弹丸地，终古祸兵燹。时平防久撤，壤腴陌谁垦？孤吟望烟末，千里忽平远。
瓦铺店
作者：姚燮
朝代：清
体裁：古风

慄霜冻地草木死，荒天乱云若碎纸。风头黯黯下残照，万荻鬨声泊鸥起。郎儿闸水破沟入，坏石齧塘侧村市。煤堆残火烧野菁，薪栅茅门溷牛豕。饥岁丁男半夫役，面脚跣蓬衣蒲苇。有田不垦谁之愆，过客停舟一歔唏。
瓮堤行泊镇江作
作者：姚燮
朝代：清
体裁：古风

居民善狎水，庐室周堤防。骄风荡江气，瓦色参赭黄。返影还入流，甍角轩欲翔。风定复拔立，若恃堤固强。堤高但尺咫，兀与江流当。江流折益怒，不让堤势昂。天吴摩巨刃，一麾朱旗扬。战籁汹百变，鼓鞳金铿锵。坠溜骇云碎，跳沫霏珠光。江影忽黯䨴，堤势犹翕张。审视虚其中，积瓮如堵墙。胚圆卵累石，孔细蜂攒房。洞内始容外，至柔乃折刚。人巧信无涘，物理悟有常。夙嗟江汉间，迭岁忧歉荒。谁哉任屏牧，力捍东南疆。
甓社湖二章·其一
作者：姚燮
朝代：清
体裁：七言律诗

不知是水是天光，三十六陂云水乡。乱柳分枝明藕汎，饥凫垂翮隐渔梁。崩堤草涨深泥黑，古庙枫烟大纛黄。四岸如奁环浩浩，一舟一叶水中央。
甓社湖二章·其二
作者：姚燮
朝代：清
体裁：七言律诗

北湾树色散霏霏，南溆平山动翠微。下水上天云日满，万青一白鹭鹚飞。密防下泄资江闸，饱看行帆让石矶。安得明珠如月大，来从草木布光辉。
生公讲台
作者：姚燮
朝代：清
体裁：古风

崚嶒一片石，太古含内坚。坐阅往来迹，悉如微尘捐。俗意信难化，至性幸独专。我来猛焉省，事往心嗒然。日夕露华滋，微风开白莲。
生查子
作者：姚燮
朝代：清
体裁：词

小鸟唤春愁，薄睡湘屏足。背影照菱花，山似疏眉绿。麝火晓衣薰，茜露朝鬟沐。不唱断肠词，但唱欢侬曲。
生查子
作者：姚燮
朝代：清
体裁：词

裙带锦鸳鸯，佩带丁香结。和露倚桃花，媚眼流春缬。心影水萦洄，梦影山重叠。絮语泛风丝，一剪鹦哥舌。
生查子·密阁春莺，遭沙吒利劫去，知在天涯第几重楼，偶依张泌体代怨。
作者：姚燮
朝代：清
体裁：词

江柳疏，月波滟。峻壁如天堑。春泪笛心漂，秋梦屏眉酽。红麝残，霜气餍。损尽缃棠艳。颠倒不成欢，绮债鸳鸯欠。
甬江夜发
作者：姚燮
朝代：清
体裁：五言律诗

减装防久客，相水耐长年。有累关寒饿，飘魂纵海天。大江浮月去，窄被裹风眠。明日蛟关隘，千牛挽独船。
甬江市楼
作者：姚燮
朝代：清
体裁：七言律诗

长天入夜气能清，芳草濛濛绿过城。月未窥山江已白，风将到岸树先声。独舟自与群鸥泛，寸念难为百感撄。落尽桃花仙不返，更何佳梦系蓬瀛？
甬江市楼夜饮同王焘
作者：姚燮
朝代：清
体裁：五言律诗

蝉稀邻语出，月堕汉光开。帆入横江去，风催远雁来。相将娱寂意，未肯放深杯。醉啸聊抒愤，鱼龙漫见猜。
甬江楼示叶元阶
作者：姚燮
朝代：清
体裁：七言律诗

木落潮平远翳开，过江山绿照深杯。茫茫云水看帆去，戢戢风芦与雁猜。物感深恩容敛息，天留肃气振衰颓。莫将憔悴拚身世，竟作王郎斫地哀。
田家杂兴十五章·其一
作者：姚燮
朝代：清
体裁：古风

隶事极繁鄙，所谋皆切身。谓天与手足，力在理当勤。九岁女织布，七岁儿负薪。粗得饱煖安，谁云徒苦辛？
田家杂兴十五章·其七
作者：姚燮
朝代：清
体裁：古风

远山日对妆，村姬不求黛。动止归自然，无心得云态。晨起劳蓄蚕，未暇为春爱。积丝欣满绚，相期马头赛。
田家杂兴十五章·其三
作者：姚燮
朝代：清
体裁：古风

苦酒虽不甘，亦能使人醉。江鱼错笋茨，肴蔬颇兼备。既醉眠且宜，本无外事累。草庭牛矢多，扫除有僮辈。八十不识城，青山梦魂贵。野色生眉须，自然得苍蔚。
田家杂兴十五章·其九
作者：姚燮
朝代：清
体裁：古风

勤劳有坚体，节俭无荒年。命可一生饱，未妨老佣田。锄犁深手瘢，世业高曾传。裹足藏深山，节候凭蛩蝉。役心泯是非，慕其天独全。
田家杂兴十五章·其二
作者：姚燮
朝代：清
体裁：古风

老翁行晓田，听鸟识风雨。罨日一片云，凉阴满畴黍。悦心浃生意，慰辞及农侣。好以筋力宽，分閒理桑圃。桑茂蚕丝多，沤丝可易纻。制得十领衣，秋时嫁孙女。
田家杂兴十五章·其五
作者：姚燮
朝代：清
体裁：古风

老妪摘葵藿，切叶烹为浆。嫩根菹以盐，拟备恒时尝。饷我供晨饭，胶齿生馀香。方知滋味间，愈澹乃愈长。出门望邻圃，杂蔬多茂良。自惭尘中来，夙未湔鄙肠。愿可营一区，我当老兹乡。
田家杂兴十五章·其八
作者：姚燮
朝代：清
体裁：古风

日气动雨草，野风汎有芳。童子散塾归，隔篱驱群羊。门庭芜未治，朴陋安亦常。舂负藉邻力，佽馈无乖伤。比屋三世居，朱陈永相望。
田家杂兴十五章·其六
作者：姚燮
朝代：清
体裁：古风

鸦来立牛背，柳拂牛尾青。牛童抱柳根，手弄河中萍。弄萍意在鱼，似怨河水清。回折长条枝，驱鸦过田塍。
田家杂兴十五章·其十
作者：姚燮
朝代：清
体裁：古风

卑谦学礼貌，生拙情弥真。坐酒风雨中，蔼然流和春。自言友犬豕，苦作无知民。未睹世境奇，饱煖亦沈沦。转使吾寸怀，匿难告所欣。
田家杂兴十五章·其十一
作者：姚燮
朝代：清
体裁：古风

膝下三五孙，读书良自佳。纵不功名求，庶免讥愚騃。今晨杀一鸡，酒熟饭已炊。脔切分柈匀，欢笑食无猜。落檐多山光，远林雾方开。林风如有情，瀁然疏其怀。
田家杂兴十五章·其十三
作者：姚燮
朝代：清
体裁：古风

及时得丰穫，坐操三年赢。万想横崎岖，安能剂使平？自食乃为贵，有慕皆贼情。晦迹何从韬，乱雨繁蛙声。惟有绮角翁，出入无将迎。
田家杂兴十五章·其十二
作者：姚燮
朝代：清
体裁：古风

超想出千载，恍见彭泽翁。山林性未漓，魏晋无殊风。拂袂吾苦尘，往意证谁同？惟有耕者心，不识天地穷。大道在泥涂，长饥昭令终。
田家杂兴十五章·其十五
作者：姚燮
朝代：清
体裁：古风

山近堪伐柴，江清足投网。食用天与全，谁复贱草莽？樵渔有互资，坦心绝贪攘。通邻如一家，无事亦常往。谭笑延古欢，随分具果橡。
田家杂兴十五章·其十四
作者：姚燮
朝代：清
体裁：古风

暇豫托车马，精力嗟日颓。眼中邱垄青，名丧始来归。田夫偶息锄，颇复怜酒杯。尽命无悔心，老发听其催。桃花当门红，桑柳同垂蕤。燕子娱好阳，既雨亦拚飞。
田家杂兴十五章·其四
作者：姚燮
朝代：清
体裁：古风

邻儿御新衣，辄生暴殄忧。自言三十年，未尝更棉裘。风气渐趋靡，谁能防效尤？归来诫子孙，馀福慎汝留。须念丐食人，裸泣西风秋。
由南天门至蒲桃岭四章·其一
作者：姚燮
朝代：清
体裁：古风

清歌出云中，却在涧之下。涧门通石梁，独行有樵者。向人衔果飞，孤鸟极闲雅。偶触斜阳光，其羽变深赭。履坦殊自安，物情以心写。天风可御行，不求穆王马。
由南天门至蒲桃岭四章·其三
作者：姚燮
朝代：清
体裁：古风

石鼓叩无响，往作六峤游。迎客西南山，联袂低其头。背岩开万花，不知海风秋。时有麋鹿来，听梵明月楼。安期葬丛冢，丹灶今何留？眼中出谷云，一逝长悠悠。
由南天门至蒲桃岭四章·其二
作者：姚燮
朝代：清
体裁：古风

环峦如井干，惜无梧桐枝。中有行雨蛟，云起知何时。宿桃香尚秾，茂木翠方滋。喜此岞崿心，平以春风姿。碧瓦出遥岫，朱槛杳可窥。似有红衲禅，手把金屈卮。
由南天门至蒲桃岭四章·其四
作者：姚燮
朝代：清
体裁：古风

海岊虽未雄，细径自纡曲。乍逢赤脚僧，沿山种黄独。路出松树阴，一起不再伏。落眦空镜寒，入掌万峦绿。散漫东北峰，一气与归束。浩歌天姥吟，愿追太白躅。
由妙庄严路至普济寺三章·其一
作者：姚燮
朝代：清
体裁：古风

入门先涤心，我佛有明戒。钩连蹑景梯，玉光敞天界。八面旃檀香，霏然纳襟带。琼籁发水琴，珠烟喷山黛。瑰玮星源楂，精灵海东岱。初心三古邀，浊气百年汰。凤嘴花未冥，龙背月方蔼。彼岸亦已登，猛焉割诸爱。
由妙庄严路至普济寺三章·其三
作者：姚燮
朝代：清
体裁：古风

手握如意珠，披渊入龙藏。传灯录秘辞，证之义皆当。世尊法总持，满月帝王相。仗卫诸天神，俨列光武将。玉罂一勺泓，寸心万古养。寸心如兹山，独立谢依傍。钟梵出峡迟，星斗落檐亮。且抱青莲眠，莲浮大海上。
由妙庄严路至普济寺三章·其二
作者：姚燮
朝代：清
体裁：古风

不履中极高，安知下方窘？置我太始间，神驹气为靷。朝海群岫严，缠天万松紧。华虹骁将旗，璎云上台衮。山门作扇开，若恐曜灵隐。石乳多溽烟，蒸为五色菌。往结永寿缘，回顾玉堂近。汉代梅南昌，于何类潜蚓？
由抱头岭过疑迟岭
作者：姚燮
朝代：清
体裁：古风

众山卷云逝，前岭屼然遭。岭尽复开岭，钩绾根脚牢。金银合垆韛，出冶名不淆。锁作全山门，一画仙凡交。出笯凤舒翮，脱辔龙衔镳。凿雾横牂牱，冠月森招摇。深赭腹潜孕，迥翠眉平要。鼓荡元气灵，猛泄更难韬。苍茫递原巘，来者何寥寥。但馀一点萍，下泛烟心舠。去迹将渐卑，振领尚堪豪。欲弃敝馀舄，恐化元鹤飘。送我浮邱翁，携赠青精苗。
由梅树孔星夜趋鬼叫坑三更抵化龙庄
作者：姚燮
朝代：清
体裁：古风

穷荒愁太阴，白昼亦昏夜。谁将旸谷晖，尺寸向天借。雹瘴潜括搜，洼谷日深大。纵使狼虎栖，不病亦遭饿。矧我行暗宵，势迫意难谢。始峻履栝梢，渐俯匐榛罅。黑风涧底盘，似有哭声过。又似人语声，郁在千仞下。高星摇惨芒，未肯到地射。鬼车飞过头，碧血上衿涴。碎叶搀暗沙，窸窣辨无暇。沙缝千髑髅，累累触吾胯。落趾不蹈空，便喜步得藉。刮面气入冬，浃体汗流夏。以我厕世间，微命贱同堁。孑焉今夜身，居然挟奇货。元都宅百幽，终古断人驾。敢吾道力坚，来参此关破。惜无温峤犀，毕照魑魅诈。万变猛铲除，太行忽移跨。决眦颓云开，一灯出林乍。尚悬五里梁，凌虚蹑鹰架。幸夺沈魄还，竟增野老诧。久视无一言，置酒默相贺。遥眄丛薄中，赤燐乱犹簸。且倾三十樽，袒衣舞长杷。
由风篁岭入龙井
作者：姚燮
朝代：清
体裁：古风

南山如睡龙，西山如蹲兽。脉结不能解，特发此岭秀。线磴千折纡，不作直势骤。涧响无地寻，日光有时透。影澹鸾魄停，气紧麝烟凑。秋僧怜坏衲，春鬟弄妖袖。斜梯太素天，侧出万青窦。浑浑忘东西，叠叠转岩岫。再进云再钤，益上松益瘦。飒有群籁趋，密无滴水漏。肃肃霜锋寒，猿语不敢逗。擘画仙洞奇，拒绝世途陋。踰险忘寺深，到门与僧遘。玉林回景开，金阶布空搆。粥磬疏已阑，茶笙静方奏。眢井蜷病蛟，孤花媚灵鹫。良觌沙与搏，真理壁难叩。独想通窈元，众妙汇清飂。萝衣披可仙，石浆饮宜寿。客或绮里逢，事待向平就。醉拂凌虚霞，惧浊出山溜。
申文定公手札为其裔孙廷锐题二章·其二
作者：姚燮
朝代：清
体裁：五言律诗

君为明德后，宝此信贤孙。字辣犹芒起，言酸但血痕。枭奸空戮社，忠孝自清门。我昨瞻遗庙，山孤宰木尊。
画兰
作者：姚燮
朝代：清
体裁：五言律诗

穷巷多荆棘，麒麟久不游。美人几荣辱，风雨动凄愁。芳意尔如此，空山谁蹇修？无聊供涂抹，亦自致绸缪。
画梅
作者：姚燮
朝代：清
体裁：五言律诗

烟碎弄初雪，虚庭飒飒风。丛篁自寒翠，春信断南鸿。鬟影恍如见，幽期只梦通。罗浮天外岭，终古月冥濛。
画梅毕各系以诗得四章·其一
作者：姚燮
朝代：清
体裁：古风

低云挂眼颇思雪，于时似忘五月热。紧绿抱屋愁砚昏，忽有西晖斜到门。新墨瀜瀜气如黛，人影窥屏发明睐。明睐一瞥千花飞，花影蝶影相合离。蝴蝶堕魂花入梦，满纸苍苔古烟冻。
画梅毕各系以诗得四章·其三
作者：姚燮
朝代：清
体裁：古风

调脂弄铅儿女事，暂借英雄低手试。广平崭崭铁石肠，何似魏徵多妩媚？一衫水气双颊霞，玉楼春梦迷桃花，得毋怊怅西陵车。
画梅毕各系以诗得四章·其二
作者：姚燮
朝代：清
体裁：古风

咬笔更作枯瘦干，气有贯注不嫌断。秾桃冶李何足奴，如此天真方烂漫。珊珊玉䫉姑射妆，了无羞涩来堂堂。人间不有王元章，使尔入世愁凋伤。
画梅毕各系以诗得四章·其四
作者：姚燮
朝代：清
体裁：古风

百屈不肯作直势，锻冰鍊雪成此树。树根一石梢两花，神姿天照力地拄。阳春不死存片心，万梦未回人抚琴。琴声眇眇钟沈沈，老鹤步月荒烟阴，吾屋窈若空山深。
画梅酬方山人絜
作者：姚燮
朝代：清
体裁：古风

平生作梅千百纸，干菀华枯无一似。神固不似貌亦失，那识真缄有元始？大枝诘屈小者樛，墨痕拥肿香不流，姑射匿笑萼绿愁。性之所昵手辄应，纵漫何惜知者羞？苍溪画客东南来，寸管能抉天心开。赠我尺幅逾寸宝，悬诸素壁无纤埃。澹澹若使夜月妒，暧暧疑有春风回。其格坚劲其萼媚，欲落不落香影碎。罗浮仙人娇浓睡，云薄如烟动珠襚。我还敛手不敢作，聊托幽怀报君意。腰塘万柳啼残莺，春归君亦西将行。天涯苍莽多棘荆，和神抱骨空尔清。相思自此千里深，虬筇鹤氅天风琴。频须惠我江南音，我还伫子群玉岑。
画梅题二十字赠周旭
作者：姚燮
朝代：清
体裁：五言绝句

喜气生眉梢，吉祥慰天愿。莫嫌瘦不肥，与君祝老健。